**ედუარდო დე ფილიპო**

**შიში ნომერი ერთი**

**( კომედია სამ მოქმედებად )**

**თარგმნა მანანა ებრალიძემ**

**მოქმედი პირნი :**

**მატეო ჯენეროზო**

**ვირჯინია** - მისი მეუღლე

**ეველინა** - მისი ქალიშვილი

**მარია -** მისი ძმისშვილი

**არტურო** - ვირჯინიას ძმა

**ლუიზა კონფორტო**

**მარიანო -** მისი ვაჟი

**ვერა დი ლორენცო**

**ანტონიო**

**ვინჩენცა** - ჯენეროზოს მოსამსახურე ქალი

**პოლიციელი**

**ქალბატონი ბრავაჩინო**

**დი სტაზიო** - აფთიაქარი

**ქალბატონი სივოდიო**

**ექიმი ჩირილო**

**კარაბელა -** ყასაბი

**ბუანოვოლია** - ფირმის წარმომადგენელი

**გამგებელი**

**მომლოცველები სხვადასხვა ქვეყნიდან**

**პირველი მოქმედება**

*ჯენეროზოს სახლი . მისაღები ოთახი განთავსებულია ბინის ცენტრში. უკანა კედელზე, თითქმის მთლიანად-განიერი ფანჯარა,საიდანაც ჩანს შიდა ეზო , დანარჩენ ბინებში შესასვლელი კარები და კიბე, რომელიც ადის ზედა სართულზე. ოთახში სამი კარია. მარცხენა კარს მივყავართ სხვა ოთახებში. პირველ კარს - მარჯვნივ სამზარეულოში, მეორე კარს- მარცხნივ შემოსასვლელში. ავეჯი შთამბეჭდავი, მყარი და უგემოვნო. მარცხენა კედელთან, კართან ახლოს დგას წიგნების კარადა. დიდი საწერი მაგიდა, სასადილო მაგიდა, ტახტი, სავარძლები და სკამები. სცენის სიღრმეში, ფანჯარასთან, მაგიდა რადიომიმღებით. სკამებზე, კარადებზე და განსაკუთრებით საწერ მაგიდაზე - სხვადასხვა ჟურნალების და გაზეთების დასტები. ფარდის აწევისას, ოთახში -* ***ვირჯინია, ეველინა, მარია და ვინჩენცა.*** *ვირჯინია წამოწითლებული სახით, ნერვიულად ეძებს რაღაცას მაგიდაზე. ეველინა და მარია ეხმარებიან ვირჯინიას, ფურცლავენ ჟურნალებს. ვინჩენცაც ეძებს, ოღონდ უხალისოდ.*

**ვირჯინი**ა- *(წყობიდან გამოსულია უშედეგო ძიებით)* არსად არ არის.. მოძებნეთ, იქნებ თქვენ იპოვნოთ. თუ არა და.. ღმერთო, სულ მაკანკალებს.. ახლა გავაღებ ფანჯარას და მთელ ამ ავეჯს გადავყრი!

**ეველინ**ა - ასე ძალიან ნუ ღელავთ! დაჯექით და დამშვიდდით, ჩვენ კი მშვიდად მოვძებნით..

**მარია** - *(რაღაც დოკუმენტი იპოვნა)* ეს არის? მამიდა ვირჯი, შეხედეთ! *(აწვდის)*

**ვირჯინია** - *(გახედა და ძმისშვილის უჭკუობაზე გაბრაზებული ყვირის)* არა! ეს არა! ხომ გითხარი - ვარდისფერი! ეს კი მწვანეა! ამას რატომ მაჩვენებ?

**მარია** - ნუ მიყვირით, მამიდა.. ისედაც თავი მისკდება და ყვირილზე უფრო ვიბნევი . *(ტირის)* რაც უფრო მიყვირით, მით უფრო ცუდად ვხდები.. მერე კი მეუბნებით, რომ პატარა ბავშვივით ვიქცევი.

**ვირჯინია**- ოოო, ღმერთო... შენ მაინც მიშველე.. ეს ჯოჯოხეთია, ნამდვილი ჯოჯოხეთი.

**მარია** - *(ცრემლიანი აჩვენებს ვირჯინიას სხვა ქაღალდს)* იქნებ ეს არის?

**ვირჯინი**ა -  *(სასოწარკვეთით)* ეს ხომ ყვითელია... მე კი ვამბობ ვარდისფერი- მეთქი! შენ რა, ვერ ხედავ?

**მარია** - რა ვიცი, მე ვარდისფერი მგონია და..

**ვინჩენცა** - *(ვირჯინიას ნაპოვნ ქაღალდს აწვდის)*  ეს არის?

**ვირჯინია**- ეს ხომ წითელია! შენ ეს ვარდისფერი გგონია?

**ვინჩენცა-** არა, მაგრამ მე წითელი ვარდები მომწონს.

*(შემოსასვლელიდან ისმის ზარის ხმა)*

**ვირჯინია**- ჩქარა, კარი გააღეთ! *(ვინჩენცა გადის)* ვარდისფერი, წითელი, ყვითელი.... რა საშინელებაა, როცა სულელებთან გაქვს საქმე!

*(შემოდის* ***ანტონიო****)*

**ანტონიო** - გამარჯობა!

**ვირჯინია**- აჰა, კიდევ ერთი ჭკვიანი გამოჩნდა!

**ანტონიო** - *(მიდის მარიასთან, უკვირს)* მარი, შენ რა, ტირი? *(შეამჩნევს, რომ ეველინაც ცუდ ხასიათზეა)* რა დაგემართათ? რა მოხდა, ქალბატონო ვირჯი?

**ვირჯინია**-  *(ირონიულად)* რა მოხდა და .. სახალხო ზეიმი გვაქვს! არც კი ვიცით, მადლობა როგორ გადაგიხადოთ!

**ანტონიო**- მაინც რა დავაშავე?

**ვირჯინია**- ნეტავ ვინ გთხოვა სხვის საქმეში ცხვირის ჩაყოფა?!

**ანტონიო** - მე? რა ცხვირი.. რა საქმე?

**მარია** - რა საქმე და სოფლის..

**ანტონიო-** რა სოფლის?

**ვირჯინია**- კარგი, ხო.. რაღა აზრი აქვს ლაპარაკს..

**მარია**  - გეუბნებოდი, „ნუ წახვალ, ნუ წახვალ“..

**ვირჯინია** - მაგრამ ვირივით ჯიუტია!

**ანტონიო** - აი თურმე რა! მე ხომ სოფელში მხოლოდ თქვენი და თქვენი ინტერესების დასაცავად წავედი. თუ შეიძლება დავაზუსტებ: მე თქვენს ძმისშვილს ცოლად ვირთავ, ამიტომ ჩვენ საერთო ინტერესები გვაქვს. თქვენ კი არასერიოზულად უყურებთ ამ საქმეს.

**ვირჯინია**- სამაგიეროდ, თქვენ უყურებთ ზედმეტად სერიოზულად! თორმეტი წელი დაგჭირდათ ტვინის გასანძრევად და აზრზე მოსასვლელად, არმია, ტყვეობა.. დიახ, თორმეტი წელი!

**ანტონიო** - თქვენი აზრით, დეზერტირი უნდა გავმხდარიყავი და დაპატიმრებას სახლში დავლოდებოდი?

**ვირჯინია**- მოვრჩეთ! მე უკვე ვთქვი! თქვენნაირ ადამიანს ჩემი მტერი გადაეკიდა!

**ანტონიო**- ანუ , ისეთს, როგორიც მე ?

**ვირჯინია**- დიახ, როგორიც თქვენ და ჩემი ძმისშვილი! შეხედეთ! დაილოცოს, ღმერთო, შენი სამართალი - რატომ ქმნი ასეთ უჭკუოებს, ან მერე ერთმანეთზე რატომღა აქორწინებ?! თუ გახსოვთ, ორი თვის წინ უბრალოდ ვყვებოდი : „რაც ომი დაიწყო, სოფლის სახლის გადასახადი არ გადამიხდია, კიდევ კარგი-მეთქი, ან დავავიწყდით, ან მხედველობიდან გამოვრჩით“. აი, ეს ვთქვი. „უნდა დავინტერესდეო“ - მიპასუხეთ და მართლაც დაინტერესდით!

**ანტონიო** - თქვენი აზრით, ჯობდა შეტყობინება მიგეღოთ, რომ უსახლკაროდ დარჩით?

**ვირჯინია**- უკვე მივიღეთ!

**ანტონიო** - წაგართვეს?

**ვირჯინია**- თითქმის! დავიანგარიშეთ, რა დაგვიჯდება ეს სახლი: გავითვალისწინეთ ახალი კანონები დაბეგვრის, დავალიანების ჯარიმის და დამატებითი ხარჯების შესახებ და ისეთი თანხა გამოვიდა, სახლიც რომ გავყიდოთ, გადასახადს მაინც ვერ დავფარავთ. შეტყობინება ორი კვირის წინ მოვიდა! ჩემი ქმარი, რა თქმა უნდა, ხმას არ იღებს! ახლა მას თავში არაფერი უჩერდება, ვერ იხენებს, სად მიაჩერჩეტა ის ქაღალდი და ჩვენც არ ვიცით სად და როდის უნდა მივიდეთ!

**მარია** - ვარდისფერი იყო, მე მახსოვს, თქვენ კი ამბობთ - ყვითელიო..

**ანტონიო** - ყველაფერში მე გამოვედი დამნაშავე.. თქვენ გგონიათ, მე იქ იმის სათქმელად ჩავედი, რომ თქვენ გადასახადებს არ იხდით? რა ცუდად მიცნობთ! მე ბავშვი არ ვარ. სოფელში ჩავედი როგორც მყიდველი, ვითომ სახლის ყიდვა მინდა.. თან მინდოდა გამეგო.. რა და როგორ.. რა არის გადასახდელი *(ისმის ზარი)*

*(შემოდის* ***მარიანო****, რომელსაც ხელკავით მოჰყავს* ***დედამისი ლუიზა****)*

**ვირჯინია**-  *(გაბრაზებული)* აღარ შემიძლია ამის მოსმენა.. სულ მთლიანად მაცახცახებს..

**მარიანო** - გამარჯობა

**ლუიზა**- გამარჯობა, ქალბატონო ვირჯი *(ყველა ესალმება ერთმანეთს)*

**მარიანო-**  *(დედამისს)* მე ეველინასთან ერთად ქვემოთ ჩავალ, რაღაც უნდა ვაჩვენო. *(თავს უკრავს ანტონიოს)* სალამი, ანტო. *(ეველინასთან მიდის, ესალმება)*  რაღაც, ცუდ ხასიათზე მეჩვენები.

**ეველინ**ა - არა, არაფერია.. *(ინტერესით)* უკვე იყიდე?

**მარიანო** - წამოდი, ნახავ *(ჩუმად ელაპარაკებიან ერთმანეთს)*

**ლუიზა** - მოტოციკლი უყიდია.. ისეთი მოცუცქნული, პაწაწინა ბორბლებით..

**მარიანო-** დედა, მისი სახელწოდებაა „ლამბრეტტა“

**ლუიზა** - ნუ მახსენებ.. მეშინია.. მარიანოს უნდოდა უკან მოვესვი და ისე ჩამოვეყვანე. მე არ წამოვყევი! არა, კი არ შემეშინდა, უბრალოდ რახრახს ვერ ვიტან .. თავბრუ მეხვევა.. თანაც, ჩემი აღნაგობა.. ასაკი.. ჰოდა, ტაქსში ჩავჯექი და უკან გავყევი. *(ნაზად საყვედურობს)* ვთხოვე მარიანოს, სწრაფად არ იარო-მეთქი.. თვალი არ მომიცილებია.. ლამის გავგიჟდი.. მანქანებს შორის დაძვრებოდა.. მეშინოდა- აი, ახლა გაჭყლეტენ.. აი, ახლა გასრესენ.. გული კინაღამ გამისკდა.. რამე რომ მოსვლოდა, იქვე გადავხტებოდი მანქანიდან.

**მარიანო** - წავედით, ეველი, გავისეირნოთ. *(ანტონიოს)* თქვენ არ გინდათ?

**ლუიზა** - აჩვენე, ოღონდ დაჯდომა არ გაბედო!

**მარიანო**- აბა რისთვის ვიყიდე? *(ქალებს)* წამოდით.

**ანტონიო-**  მე უკვე ვიცი ეგ რა ხილიცაა..

**მარიანო -** ატარე?

**ანტონიო** - არა, დამეჯახა.. აი, ტყვეობიდან რომ ვბრუნდებოდი

*(ოთხივენი საუბრით გადიან ოთახიდან)*

**ლუიზა**- ფრთხილად იყავით!

*(კულისებიდან ისმის „კარგი, კარგი“)*

**ლუიზა**- *(შვილზე)* ხო მართლა ძალიან სიმპატიურია, არა, ქალბატონო, ვირჯი? სულ შიშში ვარ.. ვშფოთავ.. ვღელავ.. რამდენჯერ ავმდგარვარ ღამე, შემიმოწმებია - ჩააქრო შუქი? დაუდევარია.. ზოგჯერ სინათლეში იძინებს, ამბობს-ხელს არ მიშლისო.. აბა როგორ შეიძლება! სინათლე უშლის ხელს ძილს! ნორმალური ძილისთვის ორგანიზმს სრული სიბნელე სჭირდება! აბა რატომ გვახუჭინებს ღმერთი ძილის წინ თვალებს? ჰოდა, მეც ვუქრობ შუქს.. ძილში თავს გადააგდებს ხოლმე და რომ ვხედავ ასე უმოძრაოს.. თვალდახუჭულს... ოჰ.. მეჩვენება რომ .. ოჰ.. და სასწრაფოდ ვანთებ შუქს.

**ვირჯინი**ა - მოეშვით ამაზე ფიქრს! მე, რა თქმა უნდა, მესმის დედობრივი გრძნობები, მაგრამ..

**ლუიზა** - არა, არა, თქვენ არ გესმით, ასე უცნაურად რატომ ვიქცვი.. მე ხომ სულ მარტო ვარ.. ეს უთვალავი საათი, როცა ჩემს თავთან მარტო ვრჩები.. სულ ვფიქრობ, ვფიქრობ.. არც თქვენ ხართ ახალგაზრდა, თქვენც გყავთ შვილი, გამიგებთ.. სულ მეჩვენება რომ რაღაცას ვაკლებ, რომ საკმარისად არ მიყვარს.. ნუ გაგიკვირდებათ... გასტონი, ჩემი პირველი შვილი, სიგიჟემდე რომ მიყვარდა, ალბათ ამიტომ ვისჯები

**ვირჯინია**- ასე ნუ ამბობთ

**ლუიზა** - ძალიან გთხოვთ, ბოლომდე მათქმევინეთ.. იშვიათობა და დიდი ბედნიერებაა, როცა შეგიძლია ვინმეს გული გადაუშალო.. მე მისთვის კიდევ ბევრი რამის გაკეთება მინდა, იმაზე მეტის, ვიდრე შემიძლია.. მაგრამ მეშინია, რომ დრო არ მეყოფა.. მაგალითად, დღეს მეჩვენება, რომ გუშინ შემეძლო მისთვის რაღაცის გაკეთება და არ გავაკეთე.. დღეს იმაზე ვფიქრობ - რა გავაკეთო მისთვის ხვალ, ხვალ კი , რაც არ უნდა გავაკეთო, არასაკმარისი მგონია. სასწრაფოდ უნდა დავაქორწინოთ! თქვენი ქალიშვილი ძალიან მომწონს.. ეველინა ისეთი კეთილია.. რაღას ველოდოთ.. მე თანახმა ვარ, თქვენც ... ბავშვებს უყვართ ერთმანეთი... რატომ ვერ უნდა შევთანხმდეთ ქორწილის თარიღზე?

**ვირჯინია**- გინდათ იცოდეთ, რატომ? ამ ჩემს ქმარს ვერაფრით შევაგნებინე..

**ლუიზა** - თქვენი ქმარი ყოველთვის ამბობდა რომ უყვარს ჩემი შვილი, პატივს სცემს მას..

*(ისმის ზარის ხმა )*

**ვირჯინია**- ნუ ღელავთ, კიდევ დაველაპარაკები..

*(შემოდის* ***არტურო****)*

**არტურო**- სალამი!

**ვირჯინია**- როგორ ხარ? დილიდან გელოდები.

**არტურო**- ქალბატონო ლუიზა, როგორ ბრძანდებით?

**ლუიზა** - კეთილი იყოს თქვენი ჩამობრძანება, ბატონო არტურო.

**არტურო** - სხვა მატარებლით წამოსვლა მომიწია.. სამსახურში შევყოვნდი. საქმეები.. შენმა ტელეგრამამ შემაშინა. *(ლუიზას)* უკვე ნახევარი წელიწადია ბარიში ვცხოვრობ, სერიოზული საქმიანობით ვარ დაკავებული. კიდევ ერთი-ორი წელი მომიწევს იქ ცხოვრება.. *(ვირჯინიას)* ჩემი ნივთები სასტუმროში დავტოვე, ისედაც ვიწროდ ხართ და.. რა მოხდა?

**ვირჯინია**- დაჯექი, დაისვენე, ყველაფერს აგიხსნი.

**ლუიზა** - ხელს აღარ შეგიშლით.. ჩემთან ავალ. *(დგება)*  სად დაიკარგა ეს მარიანო თავის ციცქნა მოტოციკლით?!

**არტურო** - „ლამბრეტტა“?

**ლუიზ**ა - დიახ, დიახ. იცნობთ ამ მანქანას?

**არტურო** - როგორ არა.

**ლუიზა** - საშიში ხომ არ არის სამგზავროდ?

**არტურო**- რას ბრძანებთ, გადაადგილების ყველაზე უსაფრთხო საშუალებაა

**ლუიზა** - შვილები გყავთ?

**არტურო-** არა

**ლუიზ**ა - მე ორი მყავდა .. ერთი დამრჩა.. *(გადის)*

**არტურო** - საცოდავი ქალი . *(ვირჯინიას)* აბა, ეველინას საქმე როგორ არის? დანიშნეთ ქორწილის დღე?

**ვირჯინი**ა- ამაზეც მერე დაგელაპარაკები..

**არტურო** - შენ მე შემაშინე.. თუმცა, შენს პანიკიორობას შეჩვეული ვარ.. წარმოიდგინე, უცებ ტელეგრამას ვიღებ: „სასწრაფოდ მჭირდები, პირველივე მატარებლით ჩამოდი“. რა უნდა მეფიქრა?

**ვირჯინი**ა- რომ იცოდე, რა დღეში ვიყავი, როცა მაგ ტელეგრამას გიგზავნიდი

**არტურო**- მაინც რა მოხდა?

**ვირჯინია**- მატეო..

**არტურო** - რა?

**ვირჯინია**- *(შეწუხებული)* თუ ასე გაგრძელდა, იძულებული ვიქნებით საგიჟეთში გავგზავნოთ

**არტურო** - ასეც ვიფიქრე.. ეს ყველაფერი მის გამოა?

**ვირჯინია**- დიახ! ამ თავისი აკვიატებული იდეით ყველა გაგვაწამა.. ასე ოჯახსაც დაღუპავს

**არტურო-** შენი ბრალია.

**ვირჯინი**ა- *(გაბრაზებული)* არტუ, ამას სერიოზულად მეუბნები?

**არტურო** - დიახ, ვირჯი, სრულიად სერიოზულად.. იმიტომ, რომ, ვიმეორებ, მშვენივრად ვიცი შენი ხასიათი

**ვირჯინია** - *(ნაწყენი)* არტუ, თუ ჩემი ნერვების ასაშლელად ჩამოხვედი, სჯობს დაბრუნდე იმ შენს ბარიში

**არტურო-** შენ გგონია ნეაპოლში გასასეირნებლად ჩამოვედი? მოვეშვათ ამ ბავშვურ ლაყბობას.. თუ ჩამომიყვანე, კიდევაც მომისმინე. შენი ხასიათი ტყუილად არ მიხსენებია. შენ ბრწყინავ ბედნიერებისგან და თავი გმირი გგონია, როცა ფიქრობ, რომ ქმარს კამათში აჯობე! ღმერთო ჩემო, ნუთუ ძნელია, ზოგჯერ დაეთანხმო კიდეც, ცოტა გული მოულბო, მეტი არაფერი!

**ვირჯინია**- გული მოვულბო კი არა, სულ მთლად გააფრინა! გაიგე, თუ ჯერ კიდევ რამეს აკეთებს, მხოლოდ იმიტომ, რომ დილიდან საღამომდე თავზე ვადგავარ! ყველაფერი ფეხებზე ჰკიდია! „მუშაობა?- სხვებმა იმუშაონ.. სახლს მივხედო?-ვის სჭირდება? სინდისი თუ გაქვთ? თქვენ საერთოდ არ გადარდებთ,რა ხდება მსოფლიოში!“ აი, ეს ჩაიჭედა თავში და მორჩა! ყველა თავისებურად აფრენს!

***(****შემოდიან* ***მარიანო და ეველინა)***

**მარიანო-** აი, ჩვენც მოვედით. *(შეამჩნევს არტუროს)* კეთილი იყოს თქვენი ჩამობრძანება, ბატონო არტუ!

**ეველინა** - ბიძია არტუ, როგორ ბრძანდებით?

**არტურო** - *(ეხვევა დისშვილს)* გმადლობთ, არა მიშავს

*(შემოდის* ***მარია)***

**მარია** - ბიძია არტუ, საყვარელო !..

**არტურო** - *(ეხვევა მარიას)* ჩემო ძვირფასო.. აბა, როგორ არის შენი საქმრო? კიდევ რამდენი წელი უნდა გაწელოთ ქორწილამდე?

**მარია** - ბიძია, ჩემი დაცინვა გსიამოვნებთ?

**არტურო** - არა, არა, რას ამბობ! მაგრამ პატარძლისთვის ათი წელი ძნელი გასაძლები უნდა იყოს.. არა?

**მარია** - რა ვქნათ, ჩვენი ბრალი არ არის..

**ვირჯინია**- ეველინ, აბა ახლა შენ უთხარი ბიძაშენს, თქვენი ქორწილი რატომღა გადაიდო. იქნებ როგორმე გავაგებინოთ..

**ეველინა** - მამა ამტკიცებს, რომ დღე - დღეზე ომი დაიწყება

**მარია** - ამბობს, რომ ახლა მხოლოდ გიჟები ქორწინდებიან

**ეველინა**- მამა ამბობს, „ გაიზრდები და შენს საქციელზე პასუხს თვითონ აგებ, ჯერჯერობით კი მე მინდა სინდისი სუფთა მქონდეს“

**მარია-**  ჩემი და ანტონიოს საქმეც ცუდადაა. ის სულ ახლახანს დაბრუნდა ტყვეობიდან და თავისი საქმეები ჯერ ვერ მოაგვარა. რა დროს ქორწილია.. ბიძია მატეოც სულ გაიძახის- „როგორ შეგიძლიათ ქორწინებაზე ფიქრი?კარზე ომი გავქვს მომდგარი! შუა დაბომბვისას რომ დაგეწყოს მშობიარობა, თავშესაფარში გაიქცევით?!“

**ვირჯინია**- წარმოგიდგენია, სადამდე მივიდა? ახლა გესმის, არტუ? მუშაობას თავი დაანება, სახლში ერთი ლირაც აღარ შემოაქვს.. ჩემი მზითევის ნარჩენებზე ვცხოვრობთ.. მალე ესეც დამთავრდება და მერე რა ვქნათ?.. ვიმათხოვროთ? *(ხელს იშვერს)* მანქანას დაემსგავსა, რომლის ამოქმედებას მხოლოდ ომზე საუბარი სჭირდება.. გინდა მისი მეგობარი გახდე - ომზე ელაპარაკე, თუ როგორ გადავრჩეთ დაღუპვას, სად სჯობს დავიმალოთ, რომელ ქვეყანაში გავიპაროთ... მხოლოდ ამაზე უნდა საუბარი! ოჯახი კი განადგურების ზღვარზეა. საჭმელსაც აღარ ჭამს, მათხოვარს დაემსგავსა. ვეღარ იცნობ. ახლა მე თითონ ვუმზადებ საჭმელს, ვიცი რაც უყვარს, მაგრამ მაინც არაფერი იცვლება.. და რა გამოდის? ქმარი, რომელიც ნამდვილ ომს გადაურჩა, ახლა ამ ფსიქოზის გამო უნდა დავკარგო? ჩამოხმა ნაფოტივით... დაჩაჩანაკდა.. მისი ყურება აღარ შემიძლია.

**არტურო**- ვირჯი, ხუმრობა იქეთ იყოს და ახლა მართლა ყველა ომზე ლაპარაკობს. ნებისმიერი ადამიანი, რომელიც საქმეში ფულის ჩადებას აპირებს, ფრთხილობს და ცდილობს ჯანსაღად აწონ-დაწონოს ყველაფერი. მატეო ზედმეტად მგრძნობიარე ადამიანია, მე ამას ყოველთვის ვამბობდი.. ომის დროს ძალიან ბევრი რამ გადაიტანა და ჯერაც იმ შთაბეჭდილების ქვეშ არის. ოჯახის შენახვა ძალიან ძნელი იყო,ცხოვრება მას უმოწალოდ ისროდა აქეთ-იქეთ.. ამიტომაც გეუბნები,უნდა მხარში ამოვუდგეთ

**ვირჯინია**- ადვილი სათქმელია-„მხარში ამოუდექი“! მაგრამ როგორ? კარგი დავამშვიდებ, ვეტყვი - „დიახ, მატეო, მართალი ხარ, ხვალ ომი დაიწყება“.. ხვალ კი ომი არ არის! და ეს სიგიჟე არასოდეს დამთავრდება!....

**არტურო**- რა შუაშია აქ..

**ვირჯინია**- რა ვქნა, რესპუბლიკის პრეზიდენტს ფეხებში ჩავუვარდე და ომის დაწყება ვთხოვო? – „თქვენო უმაღლესობავ, შემიცოდეთ, გამოაცხადეთ ომი, თორემ ჩემი ქმარი გაგიჟდება!“

**არტურო**- *(გაოცებული ვირჯის ბოლო სიტყვებით, რაღაცაზე ფიქრობს. დაიმედებული და გამხიარულებული, პაუზის შემდეგ მარიანოს მიმართავს)* ხომ შეიძლება რაღაც გთხოვო?

**მარიანო**- რა თქმა უნდა

**არტურო** - *(აძლევს გასაღებს)* გავარდი ჩემთან.. ხომ იცი სად ვცხოვრობ? ორი ნაბიჯია აქედან..

**მარიანო**- ვიცი, ბევრჯერ ვყოფილვარ

**არტურო-** ეს გასაღები კაბინეტისაა, ამითი კი კარადას გააღებ.. დაინახავ შავ ტყავის ყუთს, ურო სწორად, ჩანთაა და არა ყუთი, ფოტოაპარატის გვერდით დევს. ათ წუთში მოიტანე.. მოასწრებ?

**მარიანო-** გავფრინდები *(გადის)*

**არტურო**- გთხოვთ, არ უთხრათ მატეოს, რომ ჩამოვედი. მოგვიანებით შემოვალ, ვითომ პირდაპირ სადგურიდან ვარ (*ვირჯინიას)* არ ეკამათო, თორემ განერვიულდება

***(მატეო*** *სცენის გარეთ ვიღაცას ელაპარაკება)*

**მატეო** - როდის? მერე? აბა ერთი შემხვდენენ! სხვანაირად დაველაპარაკები!

**არტურო** - სამზარეულოში ვიქნები *(გადის მარცხენა კარში)*

***(მატეო***  *სცენის გარეთ)*

**მატეო**- სხვა თავმჯდომარე მოძებნონ! ცუდად ვარ და მაგათი თავი არ მაქვს! *(მატეოს ძლიერი და მჭახე ხმა მის ავადმყოფობას არ შეესაბამება)*

**ვირჯინია-** უსმინეთ, უსმინეთ, რას ლაპარაკობს! ღმერთო, შენ მაინც ჩაუკაკუნე თავში!

***(მატეო*** *სცენის გარეთ)*

**მატეო -** შენ თვითონ გააფრთხილე ისინი, რომ მალე სახლის კი არა, ნანგრევების მართვა მოგვიწევს

*(შემოდის. ეს ორმოცდაათიოდე წლის, მკვრივი, გამხდარი კაცია. სახეზე მწარე შინაგანი ბრძოლის კვალი ატყვია. ნერვიული აშლილობის ზღვარზეა. ისეა გამხდარი, რომ კოსტიუმი საფრთხობელასავით ჰკიდია ტანზე. ხელში გაზეთების გროვა უჭირავს, დანარჩენი კი ჯიბეებში აქვს ჩატენილი. ჰასტუხი გვერდზე აქვს მოქცეული, პერანგი სამ ღილზე გახსნილი. იდაყვში მოხრილი მარცხენა ხელი მკერდზე მიუბჯენია, თითქოს იღლიაში რაღაც ამოუდვიაო, და მართლაც, ეს თერმომეტრია. შემოდის ოთახში.სევდიანი და ნატანჯი მზერით ათვალიერებს ოჯახის წევრებს. ცდილობს თავი შეაცოდოს. ჯდება სავარძელში პაუზის შემდეგ თერმომეტრს ამოიღებს და უყურებს)*

**მატეო** - ისევ დაბალია. ჩემო კარგებო, შეხედეთ ამ თერმომეტრს! ეს არის თერმომეტრი ამ სახლისა და ოჯახის უფროსის, რომელსაც ყველა იცნობს როგორც კეთილსინდისიერ, პატიოსან და თავგანწირულ ადამიანს. ახლა ეს ტერმომეტრი დაბალ ტემპერატურას აჩვენებს. სულ რამოდენიმე ხაზს. მით უკეთესი - ეს დასასრულია.  *(ცოლს)* აი, ვირჯი, სადამდე მივედით. (აჩვენებს გაზეთებს) ისინი უკვე ღიად წერენ, ყოველგვარი მიკიბ-მოკიბვის გარეშე.. რა ვქნათ? ვის შეუძლია იპოვოს ძალა, თავიდან გადაიტანოს უბედურება და სიდუხჭირე? ოცი წლისანი აღარ ვართ და ასაკშიც არაა საქმე - ომმა ნერვები დაგვიზიანა, ჯანმრთელობა წაგვართვა.. ღმერთო ჩემო.. ისევ ღამ-ღამობით წამოხტომა და თავშესაფარში სირბილი? მე მეორე ომს ვეღარ გადავიტან.. ძლივს გვეღირსა ადამიანური ცხოვრება, დასწყველოს ღმერთმა! ისევ ევაკუაცია.. რაც გაგვაჩნია ისევ გაცამტვერდება.. არადა, სულ ახლახან შევათეთრე სამზარეულო.. ახალი ზეწრები ვიყიდე.. ლეიბები.. და რა ლეიბები! შოტლანდიური შალის! ერთი ლეიბი - ერთი ცხვარი.. აფსუს, ჩემი საწყალი ლეიბები.. მომისმინე, ვირჯი, სადამდე მივედით: ახლა ქუჩაში გოგონა შემხვდა, ნამცხვარს ჭამდა.. არა, კი არ ჭამდა, პირდაპირ იტენიდა პირში და თან კვდებოდა სიცილით.. მეგობარი გოგონა კი ეხვეწებოდა, მეც გამასინჯეო.. საწყალი ისეთი სახით სთხოვდა, თითქოს აფრთხილებდა, „იქნებ ჩვენ უკანასკნელად ვჭამთ ნამცხვარს ერთად, იქნებ ერთმანეთს ვეღარასოდეს შევხვდებით, მოდი, გავიყოთ ეს ნამცხვარი“. მე მივედი მათთან და ალერსით ვუთხარი - „არ არის საჭირო ნამცხვრის გაყოფა, მეორეს მე გიყიდით.. წამოდით“ . მაშინ ერთ-ერთმა ისეთი სიტყვების კორიანტელი დააყენა.. მხოლოდ ჩვენს კლიმატს შეუძლია ასეთი ხასიათების შექმნა... და გაიქცნენ. მე ვიდექი და ვუყურებდი, როგორ შეერივნენ ბრბოს. და ეს ბრბო? დაკვირვებიხართ ქუჩაში ადამიანებს? ხელების უაზრო ქნევა, ისტერიული, მყვირალა ლაქლაქი.. ბარები და რესტორნები სავსეა ხალხით, კინოებში მიიზლაზნებიან, თეატრებში, ღამის კლუბებში.. საიდან აქვს ამ ხალხს ამდენი ფული? ვერ წარმომიდგენია.. და სახეზე რა აწერიათ? უფსკრულის პირას მდგარ განწირულთა სიხარბე!!!!

**ვირჯინია**- კი მაგრამ სად ნახულობ ასეთ განწირულებს? მათან შეხვედრის შემდეგ სახლში გადარეული ბრუნდები. მე როცა დავდივარ ქალაქში, მხოლოდ მშვიდობიან სახეებს ვხედავ.. ადამიანები მხიარულობენ, ავტომობილებით სეირნობენ, თეატრში და კინოში დადიან, ქალაქგარეთ გადიან ოჯახებით, სუფთა ჰაერით ტკბებიან.. ყველა მშვიდობიანად ცხოვრობს და არავის არ აქვს ისეთი აურზაური, როგორიც შენ მოგვიწყვე საკუთარ სახლში!

**მატეო** - შენ რაც შეგეხება, ცნობილია, რომ ბასრი ენა გაქვს, მაგრამ ახლა მჭერმეტყველების ზენიტში ბრძანდებოდი! ..თუმცა , ფრიად არადამაჯერებლად გამოგივიდა... მოკლედ, ნამდვილი შტერი ხარ!

**ვირჯინია**- აბა, აბა, ზედმეტი მოგდის!

**მატეო-**  *(მკვახედ)* რატომ ვერ ხედავ იმას, რასაც მე ვხედავ? ახლა მეტყვი - ვერ შევამჩნიე, ყურადღება ვერ მივაქციე.. ჩვენ ხომ ერთად ვართ ხოლმე ქალაქში.. შენ ხომ ჯოხი ან ქოლგა არ ხარ, ხომ გაქვს თვალები! ნუთუ ვერ ხედავ, რომ მაღაზიები ხალხითაა გატენილი, ყველა იმარაგებს ტანსაცმელს, ფეხსაცმელს?

**ვირჯინია**- შენი აზრით, ხალხი ფეხშიშველა უნდა დადიოდეს? ფეხსაცმელს და ტანსაცმელს ყიდულობენ? მაგას რა სჯობს! ესე იგი ფული აქვთ!

**მატეო** - რა უნდა გელაპარაკო! იცი, ისინი თავს რითი ინუგეშებენ? – „მაინც ვიღუპებით და მოდი, კარგად მაინც ჩავიცვათ და დავიხუროთ“ და ცდილობენ მეტი არაფერზე აღარ იფიქრონ

**ვირჯინი**ა- და რა, ამ ფიქრით გამოდის რამე? თუ ომი დაიწყება, უშენოდაც დაიწყება და არავინ არ შეგეკითხება, უკვე იყიდე ფეხსაცმელი , თუ ფეხშიშველი დატანტალებ.

**მატეო** - *(ხელებს ჩამოუშვებს)* ჩვენ კი აი, ასე ველოდებით მას, აი, ასე, უბრალოდ..

**ვირჯინია**- აბა როგორ უნდა ველოდო? რა, გავიმწარო ყოველი წუთი ლოდინით ?

**მატეო** - ვისაც როგორ უნდა ისე ელოდოს.. მე ჩემებურად დაველოდები, შენ შენებურად

**ეველინა**- მე გათხოვება მინდა! ასე აღარ შემიძლია

**მატეო** - რა „აღარ შეგიძლია?“ ახლავე ყველაფერი მოგვიყევი!

**ეველინა**- რა და ლოდინი! ექიმმა უთხრა დედას, გათხოვება მისთვის ძალიან სასარგებლო იქნებოდაო.. გავიგონე.. კარს უკან ვიდექი

**მარია** - მე კიდევ იმიტომ არ ვიზრდები, რომ აქამდე ვერა და ვერ გავთხოვდი!

**მატეო** - რაა? შენ გგონია, ქმართან ცხოვრებით ნახევარ მეტრს მოიმატებ? სისულელეა! უსინდისოები ხართ ყველანი! *(რთავს რადიომიმღებს ისმის დიქტორის ხმა)*

**დიქტორი-** „რომი, 1950 წლის 7 ივნისი. გაზეთი „მესაჯერო“ გვატობინებს: დასავლეთ ევროპაზე შესაძლო თავდასხმასთან დაკავშირებით მინისტრი აცხადებს: კატასტროფის თავიდან ასარიდებლად საუკეთესო გამოსავალია მზადყოფნა, რათა მტრის მძიმე ტექნიკას გავუმკლავდეთ. *(პაუზა)* ლონდონი. *(პაუზა)* დღეს საღამოს სამხედრო მინისტრი სიტყვით გამოვიდა და შეეცადა საზოგადოება ოპტიმისტურად განეწყო. მესამე მსოფლიო ომამდე საქმე არ მივა, თქვა მან, თუმცა მისი სიტყვები დამაჯერებლად არ ჟღერდა. რასაკვირველია, ისინი ბრიტანეთის უმაღლესი ეშელონების აზრს გამოხატავენ, თუმცა , ჩვენ უნდა ველოდოთ არა მსოფლიო ხანძარს, არამედ სამხედრო მოქმედებათა ლოკალურ აფეთქებებს. ეს მდგომარეობა შეიძლება წლობით გაგრძელდეს და ერთ მშვენიერ დღეს გადამწყვეტი შეტაკებით დასრულდეს“

**მატეო** - *(რადიო გამორთო)* აბა, ეხლაც ვერ გაიგეთ? გადამწყვეტი შეტაკება! როგორია, ჰა?

*(ვინჩენცინას ხმა- „ბატონი ჩირილო მოვიდა!“)*

მე უკვე თქვი, რომ ავად ვარ და დღეს არავის ვიღებ! ვეღარ გაიგეთ, რომ დაბალი ტემპერატურა მაქვს?

**ჩირილო**- *(შემოდის)* თქვენი ტემპერატურა და თანაც დაბალი, ახლა არაფერ შუაშია.. უკვე მესამეჯერ ვიწვევთ სახლის მეპატრონეების კრებას და სამივეჯერ ავადმყოფობას იმიზეზებთ. სანამ თქვენ აქ ტემპერატურას ისინჯავთ, ქალბატონმა ბრავაჩინომ უკვე კიდევ ერთი სართული დააშენა ჩვენს სახლს და გადახურვასაც ამთავრებს.. ფეხებზე დაიკიდა ჩვენი პროტესტი.. ამბობენ, რომ თქვენ მასთან მოლაპარაკებული ხართ.. ნახევარ საათში ყველა აქ შეიკრიბება. *(ვირჯინიას)* უკაცრავად, დაუკითხავად შემოგეჭერით .. *(მატეოს)* თავს გაუფრთხილდით, ავად არ გახდეთ.. კარგად! *(გადის)*

**მატეო** - *(პაუზის მერე მიაძახებს)* შენც დიდი უპასუხისმგებლო ვინმე ხარ!*(ვირჯინიას)* წავედი, ჩემს ოთახში ჩავიკეტები.. არავის ნახვა არ მინდა

**ვირჯინია**- და ისინი რომ მოვლენ, რა გავაკეთოთ?

**მატეო** - *(პაუზის მერე)* პოზიტანოსთან ახლოს პატარა მიწის ნაკვეთი შემომთავაზეს. იქვე პატარა ეკლესიაა და იატაკქვეშ სარდაფია გათხრილი, ყოველი შემთხვევისთვის..

**ვირჯინია**- შენ თვითონ იცხოვრე იქ!

**მატეო** - ყველანი უპასუხისმგებლოები ხართ ! *(მარცხენა კარისკენ მიდის)*

*(მარჯვენა პირველი კარიდან შემოდის არტურო. რაღაც ქაღალდს კითხულობს და თან საწერ კალამს ჯიბეში მალავს)*

**არტურო**- ესეც ასე!

**ვირჯინია -**  მოუსმინე? აღიარე რომ მართალი ვარ!

*(შემოსასვლელი კარიდან შემოდის* ***მარიანო,*** *ხელში შავი ტყავის ყუთი უჭირავს)*

**მარიანო** - მოვედი! *(არტუროს)* ეს არის?

**არტურო-** დიახ! *(მარიანო გასაღებს უბრუნებს)* შენ ახლა გცალია?

**მარიანო-** დიახ

***არტურო-*** *(ხსნის ყუთს, ამოიღებს გრძელშნურიან მიკროფონს, უყურებს საათს)* პირველს ათი უკლია.. ათი წუთის შემდეგ, მიკროფონში წაიკითხავ აი ამას..

*(აწვდის იმ ქაღალდს, რომელსაც თვითონ კითხულობდა)*

**მარიანო-** ათი წუთის შემდეგ?

**არტურო** - გამოთქმით წაიკითხე, ხმამაღლა და გარკვევით

**მარიანო -** კარგი.

*(გადის პირველ მარჯვენა კარში)*

*(****არტურო*** *მთელი კედლის გაყოლებაზე, სკამებსა და მაგიდების ქვეშ გააბამს მავთულს და რადიომიმღებს უერთებს. შემოდის* ***მატეო****)*

**მატეო** - *(აპირებს ცოლს რაღაცა ჰკითხოს)* ვირჯი.. *(დაინახავს არტუროს, ტირილით გადაეხვევა)* გამარჯობა, არტუ, დიდი ხანია არ შევხვედრივართ.. წაიკითხე გაზეთები? ***(არტურო*** *თავს უქნევს)* როდის ჩამოხვედი?

**არტურო**- ეს წუთია.. სასწრაფოდ გამოვემგზავრე ბარიდან.. შენთან სალაპარაკო მაქვს. რადიო მუშაობს?

**მატეო** - რა თქმა უნდა

**არტურო**- *(საათს უყურებს)* შვიდი წუთი უკლია პირველს.. *(სახეზე შეშფოთება ეტყობა)* რას მოვესწარით!

**მატეო**- არტუ, რა მოხდა?

**არტურო -** ბარიში საშუალება მომეცა გამეცნო მისი აღმატებულება.. ვერ დავასახელებ, პირობა მივეცი.. მოკლედ, ეს ადამიანი პრემიერ - მინისტრის ახლობელია. მან გამარკვია შექმნილ სიტუაციაში. მოდი, რადიოს მოვუსმინოთ.

*(რადიოს რთავს, ცნობისმოყვარეობით აღსავსე მატეო და ქალები შემოესევიან)* ყველანი დასხედით *(სხდებიან)*

**მატეო** - რა ხდება?

**არტურო -** ჯერ კიდევ ვერ მიხვდი, მატე? მგონი საკმაოდ გასაგებად ვთქვი. შენ მართალი იყავი - ომია! ოთხივე კონტინენტი, რესპუბლიკები, მონარქიები, კავშირები, ყველაზე პატარა ქვეყნებიც - შვეიცარია, მონაკო, სან-მარინო, ისინიც კი იბრძვიან..

**მატეო** - მაგრამ ხომ არსებობდა ბლოკები.. ჩვენ ვისთან ვართ კავშირში?

**არტურო**- არავისთან! სწორედ ეს არის კარგი! იმ მნიშვენლოვანმა ადამიანმა, რომელსაც ვერ დავასახელებ, ყველაფერი ამიხსნა. ომის გეგმას უკვე ორი წელია ადგენენ, ახლა კი განხორციელების დრო დადგა, მთელი მსოფლიო ომში გაეხვია.

**მატეო** - ვის ებრძვიან?

**არტურო-** თავის თავს.. ანუ, ახლა ყველა თავისთვის ომობს..

**მატეო** - მაგრამ , ხომ მოვა დრო, როცა სხვებთან შებრძოლებაც მოგვიწევს?

**არტურო-** საქმეც ესაა, რომ სხვა ქვეყნებიც ამ პირობის წინაშე დგანან, ამიტომ ვერც ერთი ბლოკი ვერ შეძლებს სხვა სახელმწიფოზე გავლენის მოხდენას. ზუსტი გათვლაა! ომი სრულ განადგურებამდე გაგრძელდება, ვისაც გაუმართლებს და ბოლომდე გაძლებს, გამარჯვებულიც ის იქნება..

**მატეო** - და მსოფლიოს ბატონ - პატრონი გახდება?

**არტურო**- დიახ! მთელი მსოფლიოსი!

**მატეო -** ნამეტანი ხომ არ იქნება?

**არტურო**- *(საათს უყურებს)* აბა, რადიო რას გვეტყვის? ორის სამი წუთია..

*( „რთავს“ რადიოს. ისმის „დიქტორი“* ***მარიანოს ხმა)***

**მარიანო-**.. მთავრობას არ შეეძლო მონაწილეობა არ მიეღო ომში, რომელშიც მთელი მსოფლიოა ჩათრეული..

**მატეო** - დასაწყისი გამოგვრჩა..

**მარიანო**- ჩვენს ელჩებს გადეცათ ომის გამოცხადების 160 ნოტა. თავის მხრივ, მათ გადასცეს ნოტა სხვა სახელმწიფოებს.დიპლომატების სამუშაო უკიდურესად დაიძაბა.. ომის გამოცხადებასთან დაკაშირებული ნოტების საერთო რაოდენობამ 25 760 -ს მიაღწია! ნოტის გადაცემის ცერემონიალმა ყველგან მშვიდ ატმოსფეროში ჩაიარა. ჩვენმა მოქალაქეებმა ღირსეულად უნდა გადაიტანონ ომის სიძნელეები, შეინარჩუნონ სიმშვიდე და დაიცვან დისციპლინა, ზუსტად შეასრულონ მთვრობის მითითებები. საომარი ვითარების გამო ძალაში შემოდის კანონები, რომლებიც არეგულირებენ ფასებს, პირველადი საჭიროების პროდუქტებზე..

**მატეო** - ისევ სპეკულაცია და შავი ბაზარი!

**მარიანო-** თავდაცვის სამინისტროს განკარგულება: ომის განმავლობაში აიკრძალოს ჩაბნელება , რადგან როგორც არ უნდა მოვიქცეთ, ატომური ბომბი მაინც ჩამოვარდება.. ქვეყნის ცხოვრება უნდა გაგრძელდეს ისე, როგორც მშვიდობიანობის დროს.. კინოთეატრები, საცეკვაო დარბაზები, რესტორნები იმუშავებენ როგორც ყოველთვის. ვისაც აუფეთქებელი ატომური ბომბის აღმოჩენის ბედნიერება ერგება, გახსოვდეთ, იგი დაახლოვებით ბილიარდის ბურთის ხელაა, სასწრაფოდ უნდა მიმართოს უახლოეს კომისარიატს და პირადად გადასცეს მორიგე პოლიციელს.. თუ ეს უკანასკნელი ლაჩრულად აარიდებს თავს მოვალეობას, აუცილებლად უნდა გააფრთხილოს თავდაცვის სამინისტრო და სათუთად შეინახოს იგი კომპეტენტური სპეციალისტების მოსვლამდე

*(ისმის გადაცემის დასრულების აღმნიშვნელი სიგნალი.* ***მარიანო*** *არცთუ ისე კარგად ცდილობს ქალის ხმას მიბაძოს)*

**მარიანო-** მოისმინეთ კამერული მუსიკის კონცერტი.კომპოზიტორი დენცა , „ჩემი დროშა“ , ასრულებს ბარიტონი დე ბონისი. ვოკსბიკუმის სტუდიის ჩანაწერი

**არტურო-**  *(უნდა რადიო გამორთოს)* მუსიკას მოუსმენთ?

**მატეო-** *(ძლივს გასაგონად)* არა

**არტურო** - *(რადიოს გამორთავს)* სიმართლე ყოფილა. იმ პიროვნებამ, ვიზედაც გეუბნებოდი, არ მომატყუა - ისევ ვიბრძვით.. რამდენი წელი გაგრძელდება ეს ახალი ომი? როგორც ჩანს , დიდხანს..

**ვირჯინია**- ღმერთო ჩემო

**ეველინა-** ვინ იფიქრებდა? ასე მალე..

**მატეო** - როგორ თუ ვინ? თქვენ არა,მე კი ველოდებოდი.. მე ყოველთვის ამას ვამბობდი.. ვიცოდი! ასეც გამოვიდა..

**ვირჯინია-**  გაიგონეთ? ატომურ ბობმებზეც კი ხუმრობდნენ.. ჰა? როგორია?

**მატეო-**  *(უცებ შეიცვალა, ხმაში სირბილე გაუჩნდა, სახე დაუმშვიდდა. ყოველ ფრაზას გულღია, სასიამოვნო ღიმილით წარმორთქვამს)* არ მჯერა! ვირჯი, მე ვიცოდი,ვიცოდი რომ ომი დაიწყებოდა, შენ კი სულ იმას ამბობდი რომ მე გავაფრინე. აი, ახლაც ვაცხადებ - ნუ ღელავთ, დარწმუნებული ვარ, ატომურ ბომბს არავინ ჩამოაგდებს! სასწრაფოდ უნდა მოვიმარაგოთ საკვები.. ამას მე მივხედავ. კარაქი, მაკარონი, ბრინჯი, წიწაკა... წიწაკა აუცილებელია! აი, წიწაკას ნამდვილად გაანადგურებენ.. მის გარეშე კი მე დავიღუპები.. მე თუ სუფრაზე წიწაკა არ მაქვს, ჩემი საქმე წასულია..

**ვირჯინია**- მატეო, შენ ახლა წიწაკაზე ფიქრობ?

**მატეო** - აბა რაზე ვიფიქრო? ომი დაიწყო.. ჩაბნელება არ გინდათო.. ყველაფერი ისევე რჩება.. ვარაუდობენ, რომ ომი დიდხანს გაგრძელდება.. რაღა გინდა? ამ საღამოს თეატრში მივდივართ, ხვალ კინოში.. და ასე გაუთავებლად! ატომურ ბომბს თუ ჩამოაგდებენ - კარგად მეყოლეთ.. ერთის მეტს მაინც არავინ გესვრის, თუმცა ჩვენ ის ერთიც გვეყოფა..

**ეველინა**- აი, ესღა გვაკლდა! ოოოხ, ჩემი ბედიი! ქორწილი ომის დამთავრებამდე გადაიდება.

**მარია** - ბომბს თუ ჩამოაგდებენ, შინაბერებად მოვკვდებით

**მატეო**- ერთი წუთით! განცხადებაში არ იყო ნათქვამი რომ ომმა საზოგადოებრივი ცხოვრების პარალიზება უნდა მოახდინოს. პირიქით, ორივე ქორწილი უნდა გადავიხადოთ და რაც შეიძლება ჩქარა. მარიას მზითევზე მე ვიზრუნებ, თორემ ანტონიოს სამსახურს თუ ველოდეთ..

**ეველინა** - მამა, სერიოზულად ამბობ?

**მატეო** -  *(ალერსიანად)* რა თქმა უნდა, შვილო. განა მე ჩემი ქალიშვილის ბედნიერება არ მინდა? ეხლა ომია და ჩვენ სრიოზულად უნა ვიფიქროთ მომავალზე. არტუ, შენ რას აპირებ?

**არტურო-** დავბრუნდები ბარიში

**მატეო-** ვირჯი, ჩემს ოთახში გავალ, გამოვიცვლი. მეორე კვირაა ერთი პერანგი მაცვია. ოდეკოლონი გვაქვს? *(ჯიბეებს მოიქექავს, პოულობს ქაღალდს. კითხულობს)* უი, ეს ხომ უწყებაა.. სოფლის სახლის გადასახადების შესახებ

*( ცოლს უნდა ქაღლდი გამოართვას, მატეო კი ნაკუწებად ხევს)*  ეხლა ყველა გადასახადს გადაავადებენ

*(გადის)*

**არტურო-**  აბა, ვირჯი,ეხლა ხედავ,რაც ნიშნავს-დაუბრუნო ადამიანს გონება?

**ვირჯინია** - *( ქაღალდის ნაგლეჯებს აკოწიწებს)* ერთი სიტყვა აკლია.. მის გარეშე ვერაფერს გაიგებ..

**მარიანო** - *(შემოდის სამზარეულოდან)* აბა, როგორი იყო?

**არტურო** - შესანიშნავი!

**ვირჯინია**- გაზეთებში რომ გადაამოწმოს?

**არტურო**- შეგიძლია ნებისმიერი გაზეთი გადაშალო, მსოფლიოს ნებისმიერი კუთხის და მიმართულების, და დარწმუნდები რომ ომი დაწყებულია

**ვირჯინია**- *(უყურებს**მარიას,რომელიც სავარძელში მოკუნტული ჩუმად ტირის)* მარი! რა მოგივიდა? რა გატირებს?

**მარია** -  *(ტირილით)* როგორც იქნა, ბიძია მატეო ჩემს ქორწილს დათანხმდა.. მზითევს მპირდება.. მე შეიძლება გავბედნიერდე .. და ანტონიო ისევ რომ გაიწვიონ ჯარში? რაღა მაინდამაინც ახლა დათანხმდა ბიძია ქორწილს, როცა ომი დაიწყო..

**ვირჯინია**- ღმერთო ჩემო! რა უჭკუო ხარ, საყვარელო, რა უჭკუო! დიახ, მართალს ვამბობდი- ღმერთი ჯერ ქმნის უჭკუოებს, და მერე ერთმანეთზე აქორწინებს.. *(გადის მარცხენა კარში)*

**ეველინა**- *(მარიანოს)*  მამას უნდა, რომ ქორწილის დღე ახლავე დავნიშნოთ

**მარიანო**- დაუჯერებელია! *(არტუროს)* თქვენ უნდა გიმადლოდეთ

***(არტურო, ეველინა, მარიანო*** *საუბრით გადიან მარჯვენა კარში. შემოდის* ***ანტონიო)***

**ანტონიო**- თქვენთან ვისადილებ.. თუ არ შეგაწუხებთ.. სახლში უგემურად ამზადებენ.. *(ამჩნევს ატირებულ მარიას)* რა მოგივიდა, მარი?

**მარია** - ბიძია მატეომ დაქორწინების ნება დაგვრთო

**ანტონიო**- ამიტომ გაგიფუჭდა ხასიათი?

**მარია**- მზითევსაც მაძლევს, ასე რომ, სანამ სამუშაოს იშოვნი, როგორმე თავს გავიტანთ

**ანტონიო**- *(ბედნიერი)* როგორი კეთილი ყოფილა! როგორც კი დავიწყებ, ვალში არ დავრჩები, გადავიხდი.

**მარია**- შენ რა, ჯერ არაფერი იცი?

**ანტონიო-** რაზე ამბობ?

**მარია** - ომი გამოაცხადეს

**ანტონიო -**  რა ომი?

**მარია** - რადიოში არ მოისმინე?

**ანტონიო** - წესიერად ამიხსენი

**მარია** - ომია!

**ანტონიო -**  ვისთან?

**მარია -** არ ვიცი, ვერ გავიგე.. ჩამოვიდა ბიძია არტურო ბარიდან.. მან უკვე იცოდა.. შემდეგ რადიომ გამოაცხადა, ჩვენ ყველამ მოვისმინეთ.

**ანტონიო**- რადიომ თუ გამოაცხადა, ესე იგი სიმართლეა.. *(სევდიანად)* ისევ ომი! ერთი მეორის მიყოლებით, თანაც ასე უცბად! ჯანდაბა! რა ხდება! არა, არა, მე ომში აღარ წავალ! გავიქცევი..

**მარია** - დავქორწინდეთ და დავიმალოთ!

**ანტონიო** - *(წყობიდან გამოსული)*  რას ბოდავ!.. „დავიმალოთ“! ნუ სულელობ! კიდევ ერთი ომი.. ისევ ყველაფერი თავიდან.. დავიმალოთ.. სად? მითხარი, სად დავიმალოთ.. *(დაბნეულები ჩუმად სხედან)* უნდა გავარკვიო...

**მარია**- რაა?

**ანტონიო-** *(უხეშად)* მარი, თავი დამანებე, მარი.. მეც მაქვს ნერვები! *(მიხვდა რომ ზედმეტი მოუვიდა)*  მაპატიე.. კომისარიატში უნდა წავიდე .. წავედი, მარი! *(ამაყად)* იცოდე, თუ მაშინვე გამიწვევენ და გამაგზავნიან - არ იღელვო, კედელთანაც რომ მიმაყენონ, მაინც მოვალ შენთნ დასამშვიდობებლად!

*(მარცხენა კარიდან ახალ, რუხ კოსტიუმში გამოწყობილი* ***მატეო*** *შემოდის , ანტონიოს ბოლო სიტყვებო ესმის)*

**მატეო** - საით გაგიწევია, ანტო?

**ანტონიო** - კომისარიატში

**მატეო** - უკვე გამოგიძახეს?

*(კიბეზე ჩამოდის* ***სინიორა ბრავაჩინო ბიძასთან ერთად)***

**ანტონიო-** არა, უბრალოდ გარკვევა მინდა.. მარის მიხედეთ.

**მატეო** - მისი დარდი ნუ გექნება. როდის უნდა გაგამგზავრონ?

*(კიბეზე ჩამოდის* ***დი სტაზიო)***

**ანტონიო-** ჯერ არ ვიცი.. თუ მაშინვე გაგვიშვეს, ჩემგან ყველას მოკითხვა გადაეცით.. არ დამივიწყონ..

**მატეო** - მშვიდად იყავი

**ანტონიო** - *(მარიას ეხვევა)* მშვიდობით, მარია...

**მარია** - *(მარია ტირის)* სულ ასე რატომ ხდება?!

*(კიბეზე ჩამოდიან ექიმი* ***ჩირილო და ქალბატონი სივოდიო)***

**ანტონიო -** *(გასასვლელისკენ მიემართება. მარიას)* ჩემთვის ილოცე, რომ ამჯერადაც გადამარჩინოს *(მადონაზე მიუთითებს)*

**მარია** - *(უძახის მიმავალ ანტონიოს)* ფანჯარაში გამოვიხედავ.. მოტრიალდი, შემომხედე!  *(გარბის მარცხენა ფანჯრისკენ)*

**მატეო** - *(ლუიზას)* დაბრძანდით

**ლუიზა**  - რა ხდება?

**მატეო** - *(მძიმედ)* როგორც ვამბობდი - ომი დაიწყო

**ლუიზა** *- (შიშისგან გაფართოებული თვალებით)* ომი?! *(თითქოს გაქვავდა,სიტყვას ვერ ძრავს. მაგიდას უახლოვდება,ჯდება. ცარიელი მზერა)*

*(შემოდის* ***ვინჩენცა****)*

**ვინჩენცა** - კარებთან ბატონი ჩირილო და დანარჩენები გელოდებიან. ქალბატონი ბარავაჩინოც მათთან არის.

**მატეო** - გავალ, შევხვდები.. ჰმ! რომ ვამბობდი - ყველას გიჟი ვეგონე.. ახალი ომი, ასე მალე!.. უბედური ჩვენი თაობა!

*(გადის ვინჩენცასთან ერთად მარჯვენა კარში)*

*(შემოდიან* ***მარიანო, ეველინა, ვირჯინია და არტურო)***

**ლუიზა** *- ( სასოწაკვეთილი ხმით)* მარიანო, ჩემო შვილო!..

**მარიანო** - დედა, თქვენც აქ ხართ?..

**ლუიზა**- მატეომ გვითხრა, რომ ომი გამოაცხადეს!

**მარიანო**- დედა, ეს ტყუილია

*( შიდა ეზო.* ***მატეო*** *და სახლის თანამფლობელები)*

**მატეო** -  *(სტუმრებს)* მობრძანდით, გთხოვთ, ჩემთვის დიდი პატივია თქვენი მიღება.. მითუმეტეს, რომ ეს ჩემი მოვალეობაა

*(შემოდიან:* ***მატეო, ჩირილო, დი სტაზიო, კარაბელა, ბუონასოლია, ქ.ბრავაჩინო ბიძასთან ერთად, ქ.სივოდიო*** *და სხვები)*

**მატეო** - დაბრძანდით.. ვინჩენცა, სკამები მოუტანე *(ვინჩენცას სკამები მოაქვს, მატეო მაგიდასთან ჯდება.. დანარჩენები გარშემო მოუსხდებიან)*  აბა?!

**ჩირილო** - რაღა უნდა ვთქვათ .. ყველაფერი გასაგებია

**ქნ. ბრავაჩ. -**  *(წამოხტება. ომახიანად)* მე მარტოხელა ქალი ვარ. ჩემმა გარდაცვლილმა მეუღლემ ცოტაოდენი თანხა დამიტოვა და იძულებული ვარ ეკონომიურად ვხარჯო

**ქნ. ბრავაჩ. ბიძა -** ჩემი დისწული..

**ქნ.ბრავაჩინო** - ბიძია, გაჩუმდი!

**დი სტაზიო -** *(აწყვეტინებს)* პარდონ!.. მე ინჟინერ კოპეტას ინტერესებს ვიცავ, რომელიც მოცემულ მომენტში ძალზედ დაკავებულია.. გადმოგცემთ მის შეხდულებას: ინჟინერი უმრავლესობის აზრს დაეთანხმება..

**ჩირილო -**  ეს სამართლიანია! მე, ჩემის მხრივ, ადვოკატ კაპიელოს ინტერესებს ვიცავ: ის ნებისმიერ გადაწყვეტილებას დაეთანხმება.

**კარაბელა -**  მე კი იმისთვის მოვედი, რომ საკუთარი აზრი მოგახსენოთ.. მერე რაც გინდათ ის ქენით.. ყავს თუ არა ამ სახლს პატრონი? ვისაც რა უნდა იმას აკეთებს: გადაკეთება, მუშების მოყვანა, სამუშაოების დაწყება ისე, რომ არავის არაფერს ეკითხებიან

**დი სტაზიო -** თუ მე გყავართ მხედველობაში - მე არავისთვის არავითარი ზიანი არ მიმიყენებია! მე მხოლოდ პატარა საწყობი ავაშენე ეზოში.. დიდხანს ვიმტვრევდი თავს , სად უნდა შემენახა ეთერი, ვაზელინი და სელის თესლი

**ქნ.სივოდიო** - იმაზე კი ნუ ლაპარაკობთ, რა ააშენეთ, თქვენ ისა თქვით, როგორ იქცეოდით ამ დროს! 50-ზე მეტი მუშა გამოვცვალეთ..

**დი სტაზიო -** ეს მუშები კი არა, ბანდიტები არიან. ოთხმა უსინდისომ ლამის სიცოცხლე მომიწამლა

**ბუონავოლია** - როცა მან ეს საწყობი ააშენა, გავიფიქრე: „მადლობა ღმერთს, დაამთავრა!.. ახლა დავისვენებთ..“ გავიდა ერთი-ორი კვირა და ისევ ახალი მშენებლობა!

**ქნ.სივოდიო** - ღამით მუშაობენ, მალულად, უკანონოდ

**დი სტაზიო -**  ბატონებო, ეს ტყუილია! ღამით სულ ორჯერ იმუშავეს, რომ რაც შეიძლება ჩქარა დაემთავრებინათ.

**კარაბელა -** ასეა თუ ისე, ზუსტად მაგის თქმა მინდოდა - ვისაც რა მოუვა თავში, იმას ერეკება

**ჩირილო** - მახსოვს, როცა 1938 წელს ჩემი ბინა ვიყიდე, 6 ოთახი, სამზარეულო, აბაზანა და სარდაფი, კონტრაქტი შევადგინეთ. აი, ეს კონტრაქტიც, აქ შავით თეთრზე წერია - „ტერასით სარგებლობის უფლება“ .

**ქნ.ბრავაჩინო** - არსად თქვენი ტერასა არ დაიკარგება: სართული, რომელიც მე დავაშენე, ხელს არავის შეუშლის. კიბე ისევე ადის, როგორც ადიოდა. არაფერი შეცვლილა

**ქნ ბრავაჩ ბიძა -** მხოლოდ 17 საფეხუ..

**ქნ ბრავაჩინო -**  ბიძია, გაჩუმდი

**ჩირილო -**  *(სერიოზულად)* „მე დავაშენე“.. თვითონ აღიარებთ! რა, გქონდათ თანამფლობელების თანხმობა?

**ქნ.ბრავაჩინო** - ოოო. ერთს ვკითხე - არ ვარ წინააღმდეგიო. მეორემ - მოვიფიქრებო.. აი, ბატონი მატეო - აქ არის და თქვას, თუ ვტყუი - დამთანხმდა.. „ხო, კარგი. თქვენ მარტოხელა ქალი ხართ, თქვენი თხოვნა სამართლიანია, შევეცდები სხვებიც დავიყოლიო“. მუნიციპალიტეტიც დამეთანხმა, ყველა საბუთი წესრიგში მაქვს. მეტი რა გავაკეთო.. ისღა დამრჩენია ველოდო, ღმერთი როდის შეაგნებინებს ამ ხალხს, რომ მართალი ვარ

**ჩირილო** - და მაინც, თქვენ ჩვენი თანხმობის გარეშე იმოქმედეთ

**ქნ.ბრავაჩინო** - დავუშვათ. მაგრამ მე ათიათასჯერ გთხოვეთ, თქვენ კი არა და არ მაღირსეთ პასუხი. თქვენ დილას რომ იღვიძებთ, საუზმეს პირდაპირ საწოლში მოგართმევენ. მე კი სულ მარტო ვაკეთებ ყველაფერს, ერთი კაციც არ მყავს სახლში

**ქნ. ბრავანჩ. ბიძა -** *(ფრთხილად აპროტესტებს)* აბა მე..

**ქნ. ბრავაჩინო -**  საკუთარი ბრჭყალებით მიწევს თავის დაცვა. წმნიდა წელიწადი დადგა, მლოცველები ჩამოვლენ.. თვენახევარში დავამთავრებ დაშენებას და თხუთმეტიდან ორმოცამდე მორწმუნის მიღებას შევძლებ

**დი სტაზიო -**  გინდათ, ეს სახლი ღამის გასათევ პუნქტად გადააქციოთ?

**ქნ.ბრავაჩინო** - თუ შეიძლება გამოთქმები შეარჩიეთ.

**ქნ.ბრავაჩ.ბიძ ა-**  ჩვენ ვაშენებთ მხოლოდ...

**ქნ.ბრავაჩინო -** მოკრძალებულ პანსიონს, სადაც იქნება სისუფთვე და წესრიგი, და არა ტარაკნები, რომლებიც, სხვათა შორის, თქვენს ბინაში მრავლად არიან..

**დი სტაზიო -**  რას იგონებთ, გეთაყვა! აფთიაქარის ბინაში ტარაკნები?

**ქნ.ბრავაჩინო** - ჩემი თვალით დავინახე, თქვენთან როგორ შემოძვრნენ

**დი სტაზიო -**  ცდილობდნენ შემოძრომას, მაგრამ ვერ მივართვი! ჩემი ეშინიათ! გარბიან.. ხიფათს გრძნობენ

**ჩირილო -**  ჰო ნამდვილად.. თანაც, თუ კარზე წარწერა წაიკითხეს...

**მატეო** - სიტყვას ვითხოვ! მინდა პირდაპირ და გულწრფელად გამოვხატო ჩემი აზრი *(ყურადღებით უსმენს ყველა)* ასე მგონია პატარა ბავშვებთან მაქვს საქმე-ტარაკნები, ვაზელინი, რაღაც თესლები... ჩვენ ახლა ქალბატონი ბრავაჩინოს საქმეს განვიხილავთ.. თუ გახსოვთ, მე უარზე ვიყავი, ახლა კი ვხედავ, რომ ის ჩვენს შორის ერთადერთია, ვინც პატივისცემას იმსახურებს *(ყველა განცვიფრებულია, უნდათ გააწყვეტინონ)* დამაცადეთ! ვიმეორებ, გულწრფელი ვარ.. *(კარაბელას)* თქვენ ბრძანეთ - „ამ სახლში ყველა იმას აკეთებს, რაც მოესურვება“, ნერვებს გიშლით პატარა ხმაური - ორი მუშა დი სტაზიოს საწყობს უშენებს .. განა რამდენ ხანს უნდა იცოცხლოთ? ან რამდენ საუკუნეს აპირებს სიცოცხლეს ჩირილო? თქვენ ყველა?! ვიცი, ყველაფერზე უნდა მოვილაპარაკოთ, ლიცენზიაზე, ნებართვებზე, ამაზე, იმაზე, მაგრამ განა ეს არის მთავარი? აი, ომზე თუ ფიქრობთ? ომი არ გაღელვებთ? გაზეთებს არ კითხულობთ? რადიოს არ უსმენთ? ჩვენ ხომ ვიბრძვით! ეს თქვენ არ გეხებათ? მართალია, „ჩვენი ქვეყნის ცხოვრება უნდა გაგრძელდეს, ისე, როგორც მშვიდობიანობის დროს“, მაგრამ ეს ხომ მაინც ომია!

**ჩირილო** - რას ამბობთ? რადიოთი გაიგეთ?

**მატეო** - დიახ, ამიტომაც გეუბნებით!

**ქნ. სივოდიო -** ღმერთო რა საშინელი ამბავია!

**კარაბელა** - ააა, ამიტომაც ტრიალებს ჩემს ფარდულთან ამდენი ხალხი... გადასარევი ამბავია!

**ბუნავოლია** - ახლა გასაგებია, რატომ იყო ჩემი ცოლი ცუდ ხასიათზე და სადილიც კი არ მოუმზადებია.

**მატეო-**  მთელი მსოფლიო ომობს, ყველაფერი აირია

**დი სტაზიო -** ხალხი ყველგან ერთნაირ მდგომარეობაშია

**ბოუნავოლია**- რა აღარ გამოიგონეს - სარაკეტო ჭურვები, ატომური ბომბი..

**მატეო -** და „მფრინავი თეფშები“? ეს გამოგონება კი არა - გამოდებილებაა. ყველა ომი, რაც არ უნდა ვთქვათ, ომია! აი, რატომ ვამბობ, რომ ქალბატონი ბრავაჩინო ყველას გჯობიათ.. სახლი რომ ააშენო, ფულის გარდა რისკზე წასვლის უნარიც საჭიროა. მითხარით,ქალბატონო სივოდიო, თქვენ, ასეთ დროს, ამხელა თანხის გაღებას გარისკავდით? *(ქ.სივოლიო დუმს)* თქვენ, ბატონო ჩირილო, დახარჯავდით ამდენ ფულს? მეეჭვება! მას, ვინც დღეს ნებისმიერ საქმეში კაპიტალს აბანდებს, ლომის გული და არწივის მზერა უნდა ჰქონდეს.. აი, ასე ვფიქრობ მე! *(ყველა კეთილგანწობით იღებს მატეოს სიტყვებს)* ქალბატონი ბრავანჩინო ვა -ბანკზე მიდის.. მან ძალიან კარგად იცის, რომ ის, რაც მან ააშენა, ომმა შეიძლება ერთ წუთში მტვრად აქციოს.. ის კი მედგრად იმეორებს : მიმიფურთხებია, მაინც ავაშენებ! უშიშარი ქალია. ასეთი ქალი კი მხოლოდ ქების ღირსია! თქვენ შეგიძლიათ სხვანაირად იფიქროთ, მე კი მგონია, რომ ის სწორედ მოიქცა.. ხოდა, მოდი, მეგობრულად ჩამოვართვათ ხელი ამ ქალს და ვენდოთ. გვერდში ამოვუდგეთ ქალს, რომელიც ნგრევის ფონზე აშენებს!

**ჩირილო -** *(წამოხტება, ყვირის)* გეთანხმებით!.. გიერთდებით! ჭეშმარიტად, შუბლზე უნდა ვეამბოროთ.. გაუმარჯოს ქნ. ბრავანჩინოს.. *(ყველა - „ვაშა“)* ძველი ჭრილობები ჯერ არ შეგვხორცებია.. და აი, ისევ ომი! უნდა გავმაგრდეთ და ესეც გადავიტანოთ.. ერთად შევევედროთ: „ღმერთო, გვიშველე და გადაგვარჩინე“

*(მატეოს სიტყვებით ფრთაშეხმულები ქნ.ბრავანჩინოს შემოეხვევიან, ის კი მოულოდნელი სიხარულით გაბრწყინებული იღიმება და ყველას ხელს ართმევს, თითქოს უნდა მოეხვიოს მატეოს და შესძახოს: „აი, ნამდვილი მამაკაცი! მან გამიგო და ყველას დაანახა ჩემი გმირული საქციელი“)*

**მეორე მოქმედება**

*ორი თვის შემდეგ..* ***ლუიზა*** *ზის კუთხეში, ვირჯინიას და მარიას შორის. ყველას მოწყენილი სახე აქვს.* ***ეველინას*** *ფანჯარაზე შუბლი მიუდია და ქვემოთ,ეზოში იყურება. სცენის სიღრმეში ჩანს* ***ქნ. სივოდიო ,*** *რომელიც**წერილს კითხულობს*

**ლუიზა-** *(თვალცრემლიანი, აკანკალებული ხმით კითხულობს წერილს.მუხლებზე სხვა გახსნილი წერილები უწყვია)* „ უღრმეს მადლობას გიხდი ჩემო უსაყვარელესო დედა, ყველაფრისთვის, რასაც ჩემს გამო აკეთებ. მესმის და ვაფასებ შენს ზრუნვას. ომი მალე დამთავრდება და მე ისევ შევძლებ მოგეხვიო და ვიგრძნო შენი სითბო. ნუ განიცდი, რომ თეთრი ფქვილი არ გაქვს.. მართალია, მე მიყვარს შენი ნამცხვრები, მაგრამ ახლა ეს არაა მთავარი.. როგორ გაწვალდი ჩემი ანგინის გამო და“... *(ტირის)* ჩემო შვილო..

**ვირჯინია-** დამშვიდდით.. ნუ კითხულობთ, თუ ასე განიცდით..

**ლუიზა** - *(გრძნობით)* არა-არა, არა, სულაც არ განვიცდი.. უბრალოდ, მინდა ეს ეველინამ მოისმინოს: *(ისევ კითხულობს)* “ამ სახლში ექვსნი ვიმალებით.. საწყალი ქალბატონი ვერა, თავს საფრთხეში იგდებს ჩვენს გამო.. რას არ აკეთებს, რომ როგორმე დაგვაპუროს.. ის ნამცეცები, მართალია, ჩვენს გამგელებულ მადას ვერ შველის, მაგრამ ბედნიერი მომავლის იმედს გვისახავს. ძალიან მინდა, რომ ქალბატონი ვერა დი ლორენცო გაიცნო.. ის კეთილი და გულისხმიერი ადამიანია. დამთავრდება ომი და ვიცი, შენ ბედნიერი იქნები მასთან მეგობრობით“

**ეველინა-** *(აწყვეტინებს. დანანებით)* ააა... ვერას საყვარელი ყოფილა.. მე კი არაფერი ვიცოდი.. ღამეები არ მეძინა, ვღელავდი, ვდარდობდი მასზე - „არ დაიჭირონ, არ დახვრიტონ..“ ის კი, მართლაც დაიჭირა.. ვერა დი ლორენცომ.. მშვენივრად დამალა.. *(ლუიზას)* და თქვენ ეს იცოდით!

**ლუიზა**- ხო, ჩემო შვილო.. მაგრამ მარიანომ მომწერა შემდეგ, რომ მასთან ყველაფერი დამთავრდა. მთხოვა, შენთვის არაფერი მეთქვა ამ უმნიშვნელო გატაცების გამო, რომ არ გენერვიულა.. მე ხომ დედა ვარ

**ვირჯინია**- გასაგებია, დედა ყოველთვის ვაჟის მხარესაა, ყველაფერს დამალავს

**ლუიზა** - დამალავს? თქვენ ვერ გამიგეთ, ქალბატონო ვირჯი! უბრალოდ, მე მისი ყოველთვის მჯეროდა! *(ეველინას)*  ვინ აჩქარებდა თქვენს ქორწილს? ღმერთს გეფიცები, მე ყოველთვის მსურდა თქვენი ქორწილი! ერთი წუთით რომ მეფიქრა, მარიანო ისევ იმ ქალს ხვდება, მაშინვე გაგაფრთხილებდი. ეს ჩემი მოვალეობაა.

**ვირჯინია**- მაპატიეთ, მაგრამ თქვენ რა, დარწმუნებული ხართ, რომ ისევ იმ ქალთან არის?

**ლუიზა** - *(მკვირცხლად)* თუ არა და მაშინ მე ის დამიკარგავს! უკვე თოთხმეტი დღეა გამქრალია. პოლიციას შევატყობინეთ, გაზეთებს, რადიომ გადმოსცა მთელი ქვეყნის გასაგონად.. არავითარი პასუხი.. რა ვიფიქრო? ამ საქმეში ქალია გარეული! გადავქექე მთელი მისი მიმოწერა, ეს წერილი ვიპოვნე და ამიტომ ვიფიქრე: „ისევ იმ ქალთან იმალება და არ ამბობს, რადგან ეველინასი ერიდება“. თუ ასე არ არის, ჩემი ბოლო იმედიც გაქრება და მე არ ვიცი, როგორ უნდა გავაგრძელო ცხოვრება. ძალა აღარ მაქვს, მე ხომ დედა ვარ, გესმით თუ არა?

**ვირჯინია** - ლუიზა, თქვენ თქვით, რომ გული დამშვიდებული გაქვთ.. დედის გული კი არ ცდება, ნუ ღელავთ..

**ლუიზა** -  *(ტირის)* დიახ, ვთქვი.. *(პაუზა)* მაგრამ ახლა ისეთ სიცარიელეს, ისეთ მარტოობას ვგრძნობ... *(პაუზა)* ქალი რკინის უნდა იყოს. პირველ ომში ქმარი დავკარგე.. არც ვიცი სად არის დასაფლავებული.. შემდეგ ომში გერმანელებმა ჩემი უფროსი შვილი გასტონი დახვრიტეს.. მარიანო მაშინ სასწაულით გადარჩა. რამდენი წელია დანიშნულები არიან.. საწყალი გოგო.. რამდენჯერ გადაიდო ქორწილი.. ადამიანის გაძლებას საზღვარი არ ჰქონია, ვირჯინია.

*(მეორე კარიდან შემოდის* ***არტურო)***

**არტურო**- გამარჯობა

**ვირჯინია**- გაიგე რამე?

**არტურო**- პოლიციაში ვიყავი.. ეძებენ.. აღარ ვიცი რა ვიფიქრო.. სად გაქრა? კომისარს ველაპარაკე, ჩემი მეგობარია.. სერიოზული ძიება მიდის.. თქვენც დაგკითხავენ

**ვირჯინია**- ჩვენ რა ვიცით?

**მარია-** მეც დამკითხავენ?

**არტურო**- ალბათ. არ ინერვიულო, მისი ნაცნობები აინტერესებთ,ხასიათი, ჩვევები

**ეველინა-** ხომ ვამბობდი, ჩვენს სახლს უთვალთვალებენ..

**ვირჯინია**- *(გაბრაზებულია მარიას პასიურობით.დაუყვირებს, რომ გამოაცოცხლოს)*

მარი! ერთი სიტყვა მაინც ამოღერღე, ერთი სიტყვა! თითები მაინც აამოძრავე.. ძეგლივით რომ დამჯდარხარ! რას გავს ეს!

**მარია-** უცნაური ქალი ხართ, მამიდა.. საიდან მოვიტანო ეს ძალა? გგონიათ, ეველინაზე უკეთესად ვარ? ისეთი ბედნიერი ვიყავი.. ქორწილი ისე ახლოს იყო.. და ისევ დარტყმა..

**ვირჯინი**ა- შენმა ჭკუიის კოლოფმა საქმრომ, სხვა დროს, ჯობია, თავისი ცხვირი ყველგან არ ჩაყოს

**მარია**- ის წესრიგის მოყვარულია

**ვირჯინია**- უბრალოდ სულელია *(ლუიზას)* მაპატიეთ, წამომცდა.

*(შემოდის* ***ანტონიო****. საშინელ ხასიათზეა)*

**ანტონიო**- მომისმინეთ, ვერ წარმოიდგენთ რა დამემართა.. ნამდვილი ტრაგიკომედია.. გამარჯობა

**მარია**- კიდევ რა მოხდა? ნუთუ ომი დამთავრდა?

**ანტონიო-** მარი, რა გულუბრყვილო ხარ! რა „ომი დამთავრდა“, მას ბოლო არ უჩანს.. ჩვენი სიკვდილის შემდეგ შეიძლება მართლაც დამთავრდეს, მაგრამ ეს უკვე სხვა მსოფლიო იქნება, ალბათ სხვა პლანეტა.. ამ დილას კიდევ ერთი უწყება მივიღე.. აი! *(ჯიბიდან ფურცლებს ამოყრის,ეძებს)* არა, ეს არა.. კომისარიატში მიბარებენ.. ნეტა რა უნდათ... *(იპოვნა)* აი!  *(არტუროს)* მე ხომ დავიჯერე, რომ ომი დაიწყო .. თუმცა ნებისმიერი დაიჯერებდა.. ჰოდა, რას ვიზამდი.. წავედი გაწვევის პუნქტში.

**არტურო**- მერე რა?

**ანტონიო**- ღმერთო, მხოლოდ სიმართლის გაგება მინდოდა.. მივედი, დამიწყეს დაკითხვა, რა, როგორ და საიდან გაიგე, რომიდან ხომ არ ხარო.. მერე შემოდის კაპრალი და ამბობს, მართალიაო, მეც რადიოთი გავიგონეო.. ხომ იცით, ეგეთი ტიპები ყოველთვის ისე იქცევიან, თითქოს ყველაფერი იციან.. მერე მოითათბირეს და სერჟნტმა მითხრა- „ ჯერ ინფორმაცია არ გავქვს, შესაძლოა ბრძანება მოვიდეს“ .. ჩაიწერა ჩემი მონაცემები და მითხრა: სახლში წადი, თუ დაგვჭირდი გამოგიძახებთო.

**არტურო**- ეს ხომ ვიცით

**ანტონიო-** კიდევ მოვყევი, უკეთ რომ გაგეგოთ.. არ დამიმთავრებია.. ქორწილის დღე დანიშნულია - მარიას უხარია, მე კი ეჭვი მტანჯავს, გამომიძახებენ თუ არა.. უცებ უწყება მომდის.. ღმერთმა დასწყევლოს ეს უწყებები.. იგივე სერჟანტმა მითხრა, მაღალ ინსტანციაში გაუგზავნიათ შეკითხვა, იმათ კი ახსნა- განმარტება მოუთხოვიათ.. ჩემი პირადი საქმე რომში გაუგზავნიათ, თავდაცვის სამინისტროში.. შეიძლება დამაპატიმრონ.. შპიონაჟისა და ცრუ ინფორმაციის გავრცელების ბრალდებით.. წუთი წუთზე ველით ბრძანებასო.. აბა ახლა ქორწილის დროა? ორი კვირა გავიდა, მეგონა დავავიწყდით - მეთქი, მაგრამ არა! გამომიძახეს!

**მარია**- როდის წახვალ?

**ანტონიო-** უკვე მივდივარ

**ვირჯინია**- არ წახვიდე, თავს საფრთხეში ნუ იგდებ

**არტურო-** არ წახვიდე

**ანტონიო**- არ წავიდე? როცა ამას ქალი ამბობს, გასაგებია, მაგრამ თქვენ ხომ მამაკაცი ხართ!

**არტურო-** ანტო, რაც გინდა ის ქენი.. შენ მაინც შენსას არ დაიშლი

**ანტონიო**- დიახაც! ეს ისეთი საქმეა, რომ ღამით აღარ მძინავს.. წავედი, მარი!

**მარია-** რომ დაგაპატიმრონ?

**ანტონიო**- ყოველი შემთხვევისთვის, დაგემშვიდობები.. თუ ერთ საათში არ დავბრუნდი, ესე იგი დამაპატიმრეს.. მაშინ კი იმოქმედეთ, ეგებ რამით მიშველოთ

**მარია**- კი მაგრამ, ჩვენ რა შეგვიძლია?

**ანტონიო-** არც კი ვიცი.. *(ყველას)* აბა, წავედი! გამოიყენეთ ყველა საშუალება, ნაცნობობა, კავშირები.. ჩაუვარდით მინისტრს ფეხებში.. ორიოდე ფორთოხალი მომიტანეთ ციხეში..

*(გადის* ***მარიასთან*** *ერთად)*

**ვირჯინი**ა- ნახეთ ეს ჭკუის კოლოფი თავს ციხეში თუ არ ამოყოფს

**ლუიზა-**  უკაცრავად.. მე ახლა ჩემი შვილის გამო ტვინი მაქვს არეული , ჰოდა, გამაგებინეთ, როგორ ხდება, რომ უკვე ორი თვე გავიდა და ბატონი მატეო ჯერაც ვერ ხვდება, რომ ვატყუებთ.. ქალაქში ხომ დადის, ხვდება ადამიანებს, რომლებმაც არაფერი იციან თქვენი ტყუილის შესახებ...

**ვირჯინია-** ხოდა, ძალიანაც კარგი. გაზეთებს ის არ კითხულობს, ეშინია.. მხოლოდ რადიოს უსმენს, იქ კი ყველა არხზე ომზე ლაპარაკობენ.. ცივი ომი, ცხელი ომი ... ნაცნობს თუ შეხვდა და ომზე დაელაპარაკა - გგონიათ იმას გაუკვირდება? ეხლა, რომც ვიფიცოთ, მოგატყუეთ-თქო, მაინც არ დაგვიჯერებს.

**ლუიზა** - ნამდვილად! დაიჯერა და მისი გადარწმუნება შეუძლებელია.. და მართალიც არის..

*(ფანჯარაში მოჩანას, რომ* ***მეზობლები*** *კიბეზე ჩამოდიან და ყველა კიბის უჯრედზე იკრიბება)*

**ქნ ბრავაჩინო** - ჩემმა მოახლემ ყველაფერი გაიგონა.. ესპანელები იყვნენ, ცოლ-ქმარი

*შემოდის ექიმი* ***ჩირილო***

შეცდომით თქვენს კარზე დარეკეს, თქვენ კი რა უთხარით? – „ამ სახლში პანსიონი არ არის, აქ პატიოსანი ხალხი ცხოვრობს“ - და კარი მიუჯახუნეთ

**დი სტაზიო -** თქვენი მოახლე ჭორიკანაა! მე ვთქვი - „ეს პანსიონი არ არის!“ ჩემი ბინა ვიგულისხმე.. მე თქვენი კარისკაცი არ ვარ!

*შემოდის* ***სივოლიო***

**ქნ. ბრავაჩინო-** კარგად გიცნობთ.. ეს ჩემ ჯიბრზე გააკეთეთ, მდგმურების დასაფრთხობად. რა გიშლიდათ, რომ გეთქვათ - „პანსიონი ზედა სართულზეა“! რა, ენა გეტკინებოდათ?

**დი სტაზიო-** ღრმადპატივცემულო ქალბატონო, თქვენმა მეზობლობამ სიცოცხლე გამიმწარა.. მუშებმა, როგორც იქნა, საქმე დაამთავრეს და ვიფიქრე ამოვისუნთქავ -მეთქი, მაგრამ არა! ისეთი აურზაურია თქვენს სართულზე ატეხილი, ლამის გავგიჟდე! გამაგებინეთ, რას ერჩიან ავეჯს, მთელი ღამე ოთახიდან ოთახში რომ დააგრიხინებენ? სკამებს მაინც შეეშვან - ლამის დალეწონ! მითხარით, ქალბატონო, რისთვის არსებობს ღამე?

**ქნ. ბრავაჩინო-** ღამეს სულ იმაზე ფიქრში ვატარებ, თავი როგორ გავიტანო.. ამდენი ფული ტყუილად გადავყარე? ჯანმრთელობა შევალიე ამ დაშენებას და რა? ქუჩები მომლოცველებითაა სავსე, შენთან ცხოვრება კი არავის უნდა! დავიჯერო, სულ ძვირფას აპარტამენტებში ცხოვრობენ? ერთ ქრისტიანს მაინც შემოუცდეს ფეხი ჩემს პანსიონში ღამის გასათევად.. ესპანელები მოვიდნენ.. ცოლ-ქმარი.. რა ვიცი, ვინ ოხრები არიან და როგორ მოაღწიეს აქამდე.. იქნებ დედ-მამამ დასწყევლა და სახლიდან გამოყარა..

**დი სტაზიო** - ქალბატონო ბრავაჩინო, მე თქვენთან საუბარი აღარ მსურს!

**ქნ ბრავაჩინო-** თქვენ იმით სარგებლობთ, რომ მე სახლში კაცი არ მყავს.. ***(ბიძამისი***  *ფრთხილად ცდილობს გააპროტესტოს)*

**დი სტაზიო-** ოო, რასა ბრძანებთ! თქვენ მარტოც მთელ ბატალიონს მოერევით ! მოკლედ, ახლა, აქ, მთელი მეზობლების გასაგონად, უკანასკნელად ვაცხადებ: თუ ვინმე ჩემს კარზე მოაკაკუნებს და პანსიონს იკითხავს, ღმერთის მოვლენილიც რომ იყოს, ერთადერთ პასუხს მიიღებს- „არ ვიცი!“ შუაზეც რომ გამგლიჯონ და წამებით სული ამომხადონ, ვერანაირი ძალა ვერ მათქმევინებს - „ზედა სართულზეა!“ კარგად ბრძანდებოდეთ! *(ჩადის კიბეზე)* ღმერთო, როგორ გართულდა ცხოვრება - ყველგან ტყუილი, უსიამოვნება.. და ახლა კიდევ ამ ბრრავანჩინოს მდგმურებზე უნდა ვინერვიულო!! ? *(ქრება)*

**ქნ.ბრავაჩინო**- *(უყვირის)* დი სტაზიო, საზიზღარო! თქვენ არავის არ უყვარხართ! *(ყველას)* აი, ხვალ ჩავუსაფრდები და თუ იგივეს იზამს, შავ დღეს დავაყრი!.. *(ბიძასთან ერთად, ყვირილით ადის კიბეზე )*

*(****მობინადრეები*** *გადიან. შემოდის* ***მატეო*** *ძეხვის გამყიდველ* ***კარაბელოსთან, დამხმარე კაცთან და ვინჩენცასთან***  *ერთად. მოაქვთ უამრავი პროდუქტი - ყველი, შაშხი, ზეითუნის ზეთი, კონსევრვები.. და კართან აწყობენ)*

**მატეო -** აი, აქ დააწყვეთ ყველაფერი. რამდენი მოგართვათ?

**კარაბელა** - უკვე ხომ დაგითვალეთ.. ოცდაოთხი ათასი ლირა

**მატეო**- *(ჯიბეში იქექება)*  გასაღები მე დავიტოვე. ერთი წუთით. *(მიდის მარცხენა კარისკენ,ხედავს ქალებს, ვირჯინიას გამჭოლ მზერასაც ამჩნევს )* სალამი *(ცოლს)* მე ყველაფერს ჩემებურად ვაკეთებ *(მიდის)*

**ვირჯინია**- ღმერთო ჩემო! ასე მალე გავღატაკდებით! კარაბე, თქვენ რაღას შემოგვიჩდით.. რა უნდა ვუყოთ ამ ყველაფერს?!

**კარაბელა**- მე რატომ მეკითხებით ამას?

**ვირჯინია-**  ხომ გთხოვეთ..

**კარაბელა**- თქვენ შეუძლებელს მთხოვდით. თქვენი ქმარი ბავშვი არ არის, ის ზრდასრული ადამიანია

**ვირჯინია**- მე რა, პატარა გოგო ვარ? აი, ახლა ჩემი ქმარი ამას ყველაფერს საკუჭნაოში დააწყობს, მე კი მოგვიანებით, ჩუმად უკან მოგიტანთ

**კარაბელა-** მე კი ისევ თქვენ გამოგიგზავნით. გაიძულებთ რომ დაიბრუნოთ

**ვირჯინია**- ეგ როგორ?

**კარაბელა**- როგორ და მშვენივრად! თქვენი ქმარი თუ.. ცოტა ვერ არის.. თავის ჭკუაზე, გაზეთში გამოაცხადეთ და გვეცოდინება, როგორ მოვექცეთ. თუ მისი საგიჟეთში მოთავსება არ გსურთ და ამიტომ ასე არხეინად დასეირნობს ქუჩებში, მაშინ კეთილი ინებეთ და მის ახირებებზე თქვენვე აგეთ პასუხი.. და ნუ ეძებთ დამნაშავეებს.. და ითმინეთ.. ისე, მე და ჩემს ცოლს ძალიან გვიკივირს, რატომ აიტეხეთ ეს ყველაფერი?

**ვირჯინია**- რა ვქნა, რა ვუყო, მანია აქვს - გაუთავებლად იმარაგებს ყველაფერს

**კარაბელა**- მერე მე რა შუაში ვარ?

**ვირჯინია**- გასაგებია.. თქვენთვის ეს მისწრებაა.. გამდიდრდებით

**კარაბელა**- ქალბატონო, მე ვაჭარი ვარ

*(მარცხენა კარიდან შემოდის* ***მატეო****, გასაღებების აცმით ხელში, საწერ მაგიდასთან მიდის, უჯრიდან ფულს იღებს)*

**მატეო**- ოცდაოთხი ათასი თქვით, არა?

**კარაბელა**- დიახ, ბატონო

**მატეო** *- (ფულს ითვლის და უჯრას კეტავს)* აი, აიღეთ

**კარაბელა**- უღრმესი მადლობა

**მატეო**- მოახლეს დაეხმარეთ, ყველაფერი სამზარეულოში შეიტანოს

**კარაბელა-**  სიამოვნებით *(დამხმარეს)* მივეხმაროთ, გეთაყვა

*(სამივენი პაკეტებს აგროვებენ და სამზარეულოში გააქვთ)*

**მატეო** - ესეც ასე! მერე ყველაფერს საკუჭნაოში წავიღებთ, რაც არ ადეტევა -სარდაფში დავაწყობთ. ორი თავი ყველი დავამატე. სულ ათი თავია. რვაასი ლიტრი ზეთი.. ცოტაა.. კიდევ უნდა ვიყიდოთ.. გუშინ ორი ცენტნერი შაქარი, ოცი ცალი საპონი, სამასი სანთელი და ათას ხუთასი ცალი ტუალეტის ქაღალდი ვიყიდე..

**კარაბელა**- *(ბრუნდება დამხმარესთან ერთად)* მივიტანეთ. ნახვამდის *(დამხმარეს)* წავედით.

**მატეო-** თევზის საქმე როგორ არის?

**კარაბელა**- ხომ გითხარით, ახლა არ მაქვს.. ამ დღეებში მივიღებ

**მატეო**- *(გამომცდელად)* რამდენი ქილა შეგიძლიათ მომყიდოთ?

**კარაბელა** - ხომ იცით.. თქვენნაირ მყიდველს უარს ვერაფერზე ვეტყვი.. რასაც მივიღებ - ყველაფერი თქვენია!

**მატეო** - დიდი მადლობა

**კარაბელა** - რას ბრძანებთ.. მყიდველის გახარება ჩემი მოვალეობაა

*(გადის დამხმარესთან ერთად)*

**მატეო** - *(საერთო უხერხულობის მერე, ყუთებზე მიუთითებს)* აი, ათი წყვილი „აჭიმი“ ვიყიდე.. ქამრებს ვერ ვიტან.. „აჭიმების“ გარეშე არც კი ვიცი რა მეშველება *(ყველა დუმს)* ძალიან იაფად ვიყიდე.. ორ წყვილს კიდევ დავუმატებ - თორმეტი გამომივა *(სიჩუმეს წყობიდან გამოჰყავს. მარიას)*

**მატეო**- ჰეი, შენ!

**მარია** - *(შეკრთა)* რა მოხდა?

**მატეო** - აჭიმები ვიყიდე!

**მარია** - მერე რა? გული გამიხეთქეთ

**მატეო** - რას გაჩუმებულხართ? ადამიანი თავს იკლავს, ათასებს ხარჯავს. პროდუქტს იმარაგებს , თქვენ კი.. რას დაგიყვლეპიათ ეგ თვალები?

**არტურო** - გისმენთ

**ვირჯინია**- მატეო, ქალბატონი კონფორტოა ჩვენთან

**მატეო**- ვხედავ, ბრმა კი არ ვარ *(ლუიზას)* ნუ ღელავთ, არც თქვენ დამვიწყნიხართ

**ლუიზა**- ჩემთვისაც იყიდეთ?

**მატეო** - რაც ოჯახისთვის ვიყიდე თქვენიც არის.. ნებისმიერ დროს შეგფიძლიათ აიღოთ, რაც დაგჭირდებათ

**ლუიზა**- რა კეთილი ხართ

**მატეო**- მე თქვენ სულ მახსოვხართ და ამაში მალე დარწმუნდებით. *(ნელნელა უახლოვდება არტუროს.. ახალმა აზრმა გაუელვა თავში და ღელავს)* არტუ, როგორ იცვლება დრო.. პროგრესი და ცივილიზაცია ომზეც კი მოქმედებს *(ჩაფიქრდა)* მე ამ ომის არაფერი მესმის, რაღაც, ძალიან უცნაურად მიმდინარეობს.. არაბუნებრივად.. ქუჩებში სამხედროებს საერთოდ ვერ ვხედავ.. სადგურებიდან ჯარისკაცები არსად მიემგზავრებიან.. ათასში ერთხელ, თითო-ოროლა მეზღვაურს თუ მოვკრავ თვალს.. ხალხი ომზე ლაპარაკობს, მაგრამ, რაღაც უხალისოდ, ადამიანებს სამხედრო გმირობა აღარ აღელვებთ.. მიეჩვიენ, თუ რა არის?

**არტურო**- ხომ გითხარით, არაფერი შეიცვლება, ყველაფერი ისევე რჩება, როგორც მშვიდობიან დროს. იბრძვიან, ოღონდ ცოტა გულგრილად.. სხვა ეპოქაა..

**მატეო**-  *(ჩაფიქრებული)* ხოოო, ეს პირველი დიდი ომის მერე დაიწყო

**არტურო**- რომელს გულისხმობ?

**მატეო**- პირველ მსოფლიოს

**არტურო**- 1918 წლის?

**მატეო**- 4 წელი ვიომეთ 1914 დან 1918 ჩათვლით.. მერე ისევ ომი..

**არტურო**- 35-ში?

**მატეო**- არა, 40-ში.

**არტურო**- ჩვენ ომში ჩავერთეთ ჯერ კიდევ ცხრაას ათში, ლიბიაში.. თანაც ორჯერ: ათიდან ცამეტის ჩათვლით და თოთხმეტიდან თვრამეტამდე.. ახლა კიდევ ოცდათხუთმეტი - ოცდაჩვიდმეტის და ორმოცი-ორმოცდახუთის ომები?

**მატეო**- შენ გესმის, რომ ადამიანები ომს მიეჩვიენ?!

*(შემოდის* ***ვინჩენცა)***

**ვინჩენცა-** ვიღაც ქალბატონია მოსული, თქვენი ნახვა უნდა, ამბობს მელოდებაო

**მატეო**- ამ წუთში *(ლუიზას*) ახლა კი დრწმუნდებით, რომ არ დამვიწყებიხართ.. დილას, როცა მარიანოს წერილებს კითხულობდით.. აი, იმ ქალთან რომ იმალებოდა.. თქვენ ჩათვალეთ, რომ ბიჭს გრძნობები მოეძალა და ისე იმ ქალს დაუბრუნდა.. ახლა კი რცხვენია და ამიტომაც დუმს

**ლუიზა**- დარწმუნებული ვარ, რომ იქ არის

**მატეო**- დიიიახ, სწორედ ამიტომაც, თქვენგან მალულად მისი მისამართი გავიგე და მივაკითხე.. თურმე ქალბატონი იქ აღარ ცხოვრობს.. დარაჯთან მისი ახალი მისამართი გავიგე, წერილი დავუტოვე და ვთხოვე ჩვენთან შემოევლო. ეჭვი რომ არ გასჩენოდა, თქვენი სახელი არ მიხსენებია.. დაველაპარაკები. თქვენ სხვა ოთახში დამელოდეთ.

**ლუიზა**- რატომ? მეც მინდა ველაპარაკო!

**ეველინ**ა- ერთ-ორ ტკბილ სიტყვას მეც ვეტყოდი..

**მატეო-** კარგი, კარგი, მაგას მოასწრებთ.. ახლა კი სიტუაციას ნუ გავამწვავებთ. მე ვიცი, მაგისთანებს როგორ ველაპარაკო.. წადით.. შენ კი, არტუ, ესენი არ გამოუშვა.

**არტურო** - წავედით

*(არტურო და ქალები გადიან)*

**მატეო** *- (ვინჩენცას)* შემოიყვანე.

*(ვინჩენცა გადის და ორ წუთში შემოდის* ***ვერა დი ლორენცოსთნ*** *ერთად )*

**ვინჩენცა** - მობრძანდით, ქალბატონო *(შემოდის ვერა, 26 წლის ქალი.. თავი უბრალოდ უჭირავს, ასევე საუბრობს და მაშინვე იწვევს სიმპათიას)*

**ვერა**- გმადლობთ

**მატეო**- გამარჯობა, ქალბატონო, მიხარია თქვენი გაცნობა - მატეო ჯენეროზო

**ვერა** - სასიამოვნოა. *(ჯდება)*  თქვენმა წერილმა ძალიან გამაკვირვა. დაკავებული ვიყავი, ახლა გავნთავისუფლდი; ვერაფერი გავიგე.. თქვენ რაღაც უსიამოვნებაზე მიმანიშნებდით თქვენს ოჯახში, მაგრამ მე რა შუაში ვარ, ვერ გავიგე.. თანაც, ასეთი სასწრაფო რა არის?

**მატეო** - ვიცოდი, რომ ამ შეკითხვას დამისვამდით. ჩემი სახელი თქვენ არაფერს გეუბნებათ, მაგრამ საქმე მხოლოდ ჩემს ოჯახს არ ეხება. მე რომ სხვა სახელი მეხსენებინა, ვგულისხმობ ოჯახს, რომელიც დაზარალდა, მაშინვე მიხვდებოდით, რაშია საქმე და იქნებ არც მოსულიყავით

**ვერა** - გამოცანებით მელაპარაკებით.

**მატეო**- კარგი, ახლა მე გეტყვით იმ ქალის სახელს და ყველაფერს მიხვდებით.. აქვე ყველაფერზე მოვილაპარაკებთ *(გამჭოლ მზერას შეავლებს)* მას ჰქვია ქალბატონი კონფორტო, მის ვაჟიშვილს კი მარიანო კონფორტო

**ვერა-**  *(ყოველგვარი შთაბეჭდილების გარეშე)* მერე რა?

**მატეო**- როგორ თუ რა!?

**ვერა**- მე ეს სახელი არაფერს მეუბნება

**მატეო**- მომისმინეთ, თქვენ ლამაზი ხართ, თბილი და უმანკო გამოხედვით, მშვენიერი ქალბატონი, მაგრამ ჩემთან ეს ნომერი არ გაგივათ. გაფრთხილებთ, თქვენს წინაშე შეურაცხყოფილი მამაა! ნუ ტყუით! ასე თუ გააგრძელებთ, ჩემი თავაზიანობიდან არაფერი დარჩება! მე, როგორც მშობელი ჩემს უფლებას გამოვიყენებ და ვიბრძოლებ, ვიბრძოლებ ისეთი ხერხებით, რომელიც არც თქვენ და არც სხვებს არ მოეწონებათ!

**ვერა**- *(მშვიდად და მეგობრულად)* სასაცილოდ გამოიყურებით.. ძალიან ვიკავებ თავს, რომ სილა არ გაგაწნათ. რამოდენიმე წლის წინ ასეც მოვიქცეოდი, მაგრამ, ცხოვრებამ მასწავლა, რომ სანამ რამეს მოვიმოქმედებ, უნდა კარგად დავფიქრდე.. დარწმუნებული ვარ, აქ რაღაც გაუგებრობაა. გავარკვიოთ და თუ მე არაფერ შუაში ვარ, ბოდიშს მომიხდით და მეგობრულად დავშორდებით

**მატეო**- თქვენ თქვით, რომ მარიანო კონფორტოს არ იცნობთ?

**ვერა**- იქნებ შევცდი.. სახლი არ მახსოვს მაგრამ სახელი მეცნობა? ვინ არის? დამეხმარეთ.. როგორ გამოიყურება?

**მატეო**- ეს ახალგაზდრა თქვენთან იმალებოდა.. წინა ომის დროს

**ვერა-**  *(ფიქრობს)* წვერიანია?

**მატეო-** არა.. თუმცა , მაშინ შეიძლება ჰქონდა კიდეც წვერი.. აბა რა ვიცი.. *(ცოტა ხანი ფიქრობს)* ერთი წუთით, მალე მოვალ..

*(გადის მარცხენა კარში, მაშინვე ბრუნდება)*

არა, წვერი არ ქონია. ქალბატონო, ამ ყმაწვილმა ცოლად უნდა შეირთოს ჩემი ქალიშვილი. ქორწილის დღე დადგა, სტუმრები მოგროვდნენ, ჩემი შვილი თეთრი ფატით, სიძე კი არ არის.. თხუთმეტი დღეა - თითქოს მიწამ ჩაყლაპაო. ეველინა ადგილს ვერ პოულობს, ჩვენ ვეძებთ, გავწამდით.. ამის გარდა, მას დედა ჰყავს - ვინ ანუგეშებს ?

**ვერა**- ჰო, თითქოს მახსენდება.. რა ქვია?

**მატეო**- მარიანო კონფორტო

**ვერა**- გამახსენდა! გაზეთში იყო განცხადება მის გაუჩინარებაზე

**მატეო**- მართალია. ნაწყენი ხომ არ ხართ ჩემზე?

**ვერა**- არა, რას ამბობთ, საინტერესოა.. მომიყევით

**მატეო** - თქვენ მისი შეყვარებული იყავით..

**ვერა-** თუ წვერი ქონდა, კი.. სახელი და გვარი არ მახსოვს... ჯერ წვერ-ულვაში ჰქონდა, შემდეგ წერილი მიიღო და ულვაში მოიპარსა, დარჩა მხოლოდ წვერი

**მატეო**- *(ფიქრობს)* ერთი წუთით..

*(გადის მარცხენა კარში, მალევე ბრუნდება)*

არა, მას არც ულვაში ჰქონია და არც წვერი

**ვერა** - მაპატიეთ, ბატონო, მე მხოლოდ წვერ-ულვაშიანი ახალგაზრდა დამამახსოვრდა. თუ ის თქვენი მარიანო არ იყო, ესეიგი, ის ან არასოდეს ყოფილა ჩემთან, ან უბრალოდ ნაცნობი იყო, როგორც დანარჩენები, რომლებიც არ მახსოვს

*(მარცხენა კარიდან შემოდიან:* ***ლუიზა, ვირჯინია, მარია, ეველინა და არტურო****)*

**ლუიზა**- *(ვერას ბოლო სიტყვები გაიგონა,აწყვეტინებს)* აა, მაშ შენ ის აღარ გახსოვს? ჩემი შვილი? ამ წერილებს შენი სახლიდან მწერდა *(ყველას აჩვენებს)* ამაზე რას იტყვი? დედას წერდა, ყველაზე ლამაზ სიტყვებს კი შენ გჩუქნიდა! ამ გარყვნილმა, ბოზმა, ჩემს საწყალ შვილს დედა დაავიწყა.. სული ამოხადა, არ მოასვენა და ახლა ამბობს - არ მახსოვსო! დააპატიმრეთ! პოლიცია გამოიძახეთ, პოლიცია!

**ვერა** -  *(დაბნეული)* ეს ქალი მგონი გიჟია!

**ლუიზა** - *(დაბეჯითებით)* წავიდეთ მასთან! ჩემი შვილი იქ არის!

**ვერა** - გეფიცებით, ეს ტყუილია!

**ლუიზა** - არ დაუჯეროთ, მან ქმარი მოპარა ამ მზეთუნახავს *(ეველინაზე მიუთითებს)* და შვილი წამართვა მე, მოხუც დედას! თუ ღმერთი მართლაც ყველაფერს ხედავს, შენ ეს ქურდობა ძალიან ძვირად დაგიჯდება, სიცოცხლის ბოლომდე სიმშვიდე არ გეღირსება ჩვენი გამწარებითვის!

**ვერა** - ქალბატონო, დაწყნარდით, თქვენი შვილი ჩემთან არ არის, მე მას არ ვიცნობ

**ლუიზა**- გული, გული მეუბნება, რომ შენთან არის! დედის გული კი არასდროს ცდება.. მოხუცი ქალი.. ჩემი ჭაღარა.. გულამოსკვნილი ვტირი... სად არის ჩემი შვილი?.. მუხლმოდრეკილი გევედრები, *(უჩოქებს)* დამიბრუნე შვილი.. *(ადგომაში ეხმარებიან.. ვერა განზე დგას)* ყველაფერს მოგცემ ყველაფერს, რასაც მოისურვებ..

**მატეო -** დაწყნარდით.. ადექით, ქალბატონო ლუიზა..

**ვირჯინია**- ღმერთო ჩემო!

**ლუიზა**- *(დგება, ტირის)* როგორ უნდა ვიცხოვრო მარიანოს გარეშე? შეხედეთ ამ ქალს, არც კი განძრეულა! ერთი ცრემლი მაინც გადმოეგდო..დაიჭირეთ..არ გაუშვათ!

**მატეო -** მშვიდად იყავით, მე ვერ გამექცევა. ქალბატონო ლუიზა, სახლში წაბრძანდით, დაისვენეთ.. ვირჯი, გააცილე..

**ლუიზა** - *(სლუკუნით გადის)* ჩემო შვილო! .. არ იცნობს ქალბატონი!.. ჩემო შვილო!...

*(ფანჯარაში ჩანს - სამი ქალი კიბეზე ადის.. ისმის ლუიზას ბოლო სიტყვები)*

**ლუიზა** - მე მხოლოდ უმცროსი შვილიღა დამრჩა! მე ამით ვცხოვრობდი.. მარიანო.. ძვირფასო ჩემო შვილო.. *(გადის)*

**ვერა** - საწყალი ქალი.. ძალიან მეცოდება, მაგრამ მისი შვილი ჩემთან არ არის, სადმე სხვაგან ეძებეთ.

**არტურო** - ბოდიშს გიხდით, თქვენი საუბარი მესმოდა. თქვენ უარი არ გითქვამთ იმაზე, რომ მარიანო თქვენთან იმალებოდა, ახლა კი ამტკიცებთ, რომ არ იცნობთ.. რა გამოდის?

**ვერა** - ყველაფერს ავუხსნი, ოღონდ ბატონ მატეოს.. ის ამ გოგონას მამაა და თანაც მის მიმართ დადებითად ვარ განწყობილი

**არტურო** - და ჩემს მიმართ არ ხართ დადებითად განწყობილი?

**ვერა** - არ ვიცი.. მე თქვენ არ გიცნობთ *(მატეოს)* რა ქვია თქვენს ქალიშვილს?

**მატეო** - ეველინა

**ვერა** - ქალბატონო ეველინა, გეფიცებით, თქვენი მარიანო ჩემს სახლში არ არის. სიმართლე გითხრათ, შესაძლოა ის მართლაც იმალებოდა ჩემთან ომის დროს, მაგრამ ნუ გაგიკვირდებათ, რომ არ მახსოვს.. ისეთი გიჟური დღეები იყო .. მხოლოდ ბუნდოვანი მოგონება შემომრჩა. თქვენი მარიანო არ მახსოვს. ჩემსას ულვაშები და წვერი ჰქონდა.. შემდეგ ყველა ჩვენ-ჩვენი გზით წავედით და აღარასდროს შევხვედრივართ ერთმანეთს. რამდენ რამეზე ვოცნებობდით, რამდენი რომანტიული გეგმა გვქონდა.. დამიჯერეთ.. თუ გინდათ დარწმუნდეთ, მობრძანდით ჩემთან - მამათქვენმა იცის ჩემი მისამართი. აღმზრდელად ვმუშაობ აკარდის ოჯახში, ორი შვილი ჰყავთ.. ძნელია, მაგრამ ვახერხებ.. ინგლისურს ვასწავლი, უკვე თითქმის ალაპარაკდნენ... კარგად ბრძანდებოდეთ. *(ეველინას)* თუ არ გჯერათ - შემოიარეთ.

*(გადის)*

**არტურო** - მგონი მართალს ამბობს

**მატეო** - მეც ასე ვფიქრობ

**ეველინა** - მაშინ სხვა ქალი უნდა ვეძებოთ.. ვერავინ გადამარწმუნებს! ....ქორწილის დღეს საქმრო იკარგება და აღარ ჩნდება?!...

*(შემოდის* ***მარია****)*

**მარია** - ძმარი მჭირდება. ტირილის და ჩხუბის შემდეგ ქნ. ლუიზას გული წაუვიდა. საწოლში ჩავაწვინეთ. ქალბატონი ვირჯი მასთან დარჩა.

*(გადის სამზარეულოში)*

**არტურო** - საწყალი ქალი, რამდენი უბედურება დაატყდა თავს.

**მარია** - *(გამოდის სამზარეულოდან ბოთლით)* გავიქეცი. *(მირბის)*

**მატეო** - ძმარი დაზოგე! დღეს ან ხვალ გააქრობენ და ვეღარ ვიყიდით

**არტურო** - ჩვენს კომპანიონს უნდა მივწერო.. ფურცელი და კონვერტი გექნებათ..

**მატეო** - საწერ მაგიდაზეა *(არტურო მაგიდას მიუჯდება)* ეველი, ცოტაც მოითმინე.. მესმის, რომ გიჭირს .. გამაგრდი

**ეველინა** - ჩემს ოთახში გავალ *(გადის)*

*(შემოდის* ***ვინჩენცა****. მიმართავს მატეოს)*

**ვინჩენცა** - პოლიციელს უნდა თქვენთან ლაპარაკი

**მატეო** - შემოვიდეს

**ვინჩენცა** - *(****პოლიციელს*** *შემოუძღვება)* მობრძანდით

**პოლიციელი** - მადლობა.. *(ვინჩენცა გადის)*

**მატეო** - გამარჯობა.. მატეო ჯენეროზო ვარ..

**პოლიციელი** - თქვენ შემოიტანეთ განცხადება ვინმე .. *(საბუთს ჩახედავს)* მარიანო კონფორტოს გაუჩინარების თაობაზე?

**მატეო** - დიახ. დაბრძანდით

**პოლიციელი** - მადლობა  *(ჯდება)*

**მატეო** - არის სიახლე? *(ჯდება)*

**პოლიციელი** - ჩვენ ის ვიპოვნეთ

*(არტურო უახლოვდება და უსმენს)*

**მატეო** - მართლა?

**არტურო** - კი მაგრამ, სად?

**პოლიციელი** - როდის განაცხადეთ?

**მატეო** - თორმეტი დღის წინ

**პოლიციელი** - მოკლედ, დიდი თავსატეხი გაგვიჩინეთ. იმ დღეს სამსახურში არ ვყოფილვარ და ეს ამბავი მაშინ გავიგე, როცა საქმე ჩამაბარეს

**მატეო** - ანუ, ის თქვენ იპოვნეთ?

**პოლიციელი** - წარმოიდგინეთ, მივდივარ კიამონეს ქუჩაზე. ჩემს გამწარებულ ცხოვრებაზე ვფიქრობ... იცით, ოთხი შვილი მყავს.. პრეფექტურაში თანამდებობაზე კონკურსისთვის საბუთები შევიტანე.. მაგრამ ამაზე შემდეგ.. უცებ, ვხედავ, ახალგაზრდა კაცი კინორეკლამებს ათვალიერებს.. ლამაზ გოგოებს მიშტერებია, აი, ხომ იცით, მილიონებს რომ იღებენ.. რატომღაც მისი საბუთების შემოწმება მომინდა. ვეკითხები : „აქ რას აკეთებთ“? „თქვენ ვინ ხართ“? - მპასუხობს. „პოლიციის აგენტი“ – „მე კი რეკლამებს ვკითხულობ“. – „ასე ახლოდან? ქაღალდზე ცხვირმიდებული?“ – „ქალს მკერდზე რაღაცა აქვს ფანქრით მიწერილი და იმას ვკითხულობ“. - „და რა წერია?“- „მაგარი ხარ!“- „ყოჩაღ! ალბათ თავად მიაჯღაბნე!?“- „ფანქარს არ ვატარებ“ -„რა გქვია?“- „მიქელე ევანჯელისტა“. უცებ ჩამანათა თავში: გამოგონილი გვარია! „თქვენი საბუთები!“ ქარხნის საშვს მაჩვენებს, წერია - მიქელე ევანჯელისტა. ყველაფერი წესრიგშია. ვეუბნები - „კარგად იყავით“ –„ნახვამდის“-მპასუხობს და მიდის.

**არტურო** - *(იმედგაცრუებული)* სულ ეს არის?

**პოლიციელი** - ანუ, იმას ვამბობ, რომ ადამიანებს ხშირად ტყუილუბრალოდ ადანაშაულებენ

**მატეო** - კი მაგრამ, თქვენ არ სთქვით, ვიპოვნეთო?

**პოლიციელი** - დიახ, მეორე ბიჭიც დავაკავეთ.. საბუთების გარეშე.. არაფერი არ ახსოვს - რა ჰქვია,საიდან ჩამოვიდა.. ცოტა „მოჩოჩებული“ ჩანს.. ვეკითხები- „მარიანო კონფორტო ხარ?“ ის კი არც „ხო“, არც „არა“.. ყველა კითხვაზე - „არ მახსოვს“...

**არტურო** - როგორ გამოიყურება?

**პოლიციელი** - ასე, ოცდახუთი-ოცდაექვსი წლის, ნორმალური სიმაღლის..

**მატეო** - ქერაა?

**პოლიციელი** - კი.. გაფითრებულიც

**არტურო** - საქციელი.. დახვეწილი?

**პოლიციელი** - წვერ-ულვაშს ატარებს.

**მატეო** - არა, ის არ არის! თუ წვერი აქვს - ის არ არის.

**პოლიციელი** - იქნებ მოუშვა?

**არტურო** - თორმეტ დღეში? დიდი წვერი აქვს?

**პოლიციე**ლი - აქვს, რა! თორმეტ დღეში სერიოზულ წვერს ვერ მოუშვებდა, მაგრამ, ისეთებიც არიან, ვისაც წვერი ჩქარა ეზრდებათ. წამობრძანდით და ნახეთ. თუ ის არის- საქმეს დავხურავთ, თუ არა და-კიდევ მოგვიწევს წვალება. წარმოგიდგენიათ, არაფერი ახსოვს.. შეიძლება აქეთ დაგაკარგვინოს ჭკუა.. მერე კიდევ, რას გაიგებ, ეგება სიმულიანტობს!

**მატეო** - ძალიან დაღლილი ვარ. არტუ, შენ წადი.. თუ წვერ-ულვაშიანია - ის არ არის.. *(გადის)*

**პოლიციელი** - წამოხვალთ?

**არტურო** - წერილი მაქვს დასაწერი.. კარგი.. იმედი მაქვს, მალე მოვრჩებით?

**პოლიციელი** - ნახევარი საათის საქმეა

*(ისმის ჭურჭლის მტვრევის ხმა, ქვაბების და სხვა მძიმე ნივთების ბრახაბრუხი)*

**პოლიციელი** - რა ხდება?

**არტურო** - რა ვიცი!

**ვინჩენცა** -  *(შემოდის)* რაშია საქმე?

**ეველინა** - *(გამოდის ოთახიდან)* ეს ჩვენთან ხდება?

**ვინჩენცა** - მგონი სამზარეულოში

**არტურო** *- (სწარფად გადის და მაშინვე ბრუნდება. კეტავს კარს)*

არაფერია.. კატა.. ღმერთმა იცის საიდან გაჩნდა.. თაროზე ამხტარა და ეს ხმაურიც იმან ატეხა.

**ვინჩენცა** - ჩვენ კატები არ გვყავს *(სამზარეულოში გასვლას აპირებს)*

**არტურო** - *(აჩერებს)* მოიცა, მერე შეხვალ, ჯერ ბატონი გააცილე. *(პოლიციელს)* ნახევარ საათში მოვალ.. წერილი მაქვს სასწრაფოდ გასაგზავნი.. უნდა დავწერო.. ნახევარ საათში თქვენთან ვიქნები.

**პოლიციელი** - კარგი, გელოდებით. ნახვამდის. *(გადის ვინჩენცასთან ერთად)*

**არტურო** - *(დარწმუნდა,რომ პოლიციელი წასულია)* მარიანო! ეველი, მარიანო!

**ეველინა** - რა - მარიანო?

**არტურო** - სამზარეულოშია

**ეველინა** - მართლა?

**არტურო** - შეხედე, რას გავს.

**ეველინა** - რა დაემართა? *(გარბის სამზარეულოში. არტუროც მას მიყვება)*

*შემოდის* ***მარიანო*** *, გამხდარი, გაბურძგნული, ნერვიული მოძრაობები. ტანსაცმელი დახეული, ჭუჭყიანი და მტვრიანი. მარჯვენა ხელით ნაღრძობ მარცხენას იზელს*

**მარიანო** - მე.. მე.. ჰაერი, ჰაერი მჭირდება!... სინათლე!

*(სკამზე ეცემა და ხარბად ისუნთქავს ჰაერს)*

**არტურო** - წყალი მიეცით! *(ეველინა აწვდის წყალს)*

**მარიანო** - თხუთმეტი დღე ჩამწყვდეული ვიყავი, გარშემო უკუნი სიბნელე, ჭუჭრუტანაში ვხედავდი ცას.. დღეებს და ღამეებს ვითვლიდი..

**ეველინა** - კი, მაგრამ სად იყავი?

**მარიანო** - საკუჭნაოში, სამზარეულოსთან ...

**არტურო** - ვინ ჩაგამწყვდია?

**მარიანო** - საკუთარმა დედამ! *(ნერვიულად)* დიახ-დიახ, მშობელმა დედამ!

**ეველინა** - გაგიჟებულა!

**არტურო** - კი, მაგრამ, რატომ ?

**მარიანო** - მოგიყვებით.. ქორწილის წინა ღამეს სახლში გვიან დავბრუნდი- მეგობრებთან ვიყავი. დედას არ ეძინა, მელოდებოდა. „შენს ოთახში ბათქაში ჩამოცვივდა, საკუჭნაოში გაგიშალე, ამაღამ იქ დაიძინეო“. იმ საღამოს ძალიან დავიღალე, ცოტა დავლიე კიდეც.. დავწექი და მკვდარივით დამეძინა.. დილას გავიღვიძე **-** საკუჭნაო ამოქოლილია

**არტურო** - ამოქოლილი?

**მარიანო** - როგორც ჩანს, მთელი ღამე მუშაობდნენ.. აგურის ორმაგი წყობით, ცემენტით ..

**არტურო** - სად იშოვნეს ამდენი ?

**მარიანო** - ქალბატონ ბრავაჩინოს შემორჩა. ისე ამოქოლეს.. მარტო პატარა ღრიჭო დატოვეს საკვებისთვის. მართლაც, დილას დედამ ყავა და რძე მომიტანა. „დედა, დედა, ეს რა გამიკეთე, ეველინა მელოდება, დედამისი, მამამისი..“ - ვყვირი მე. ის კი მეუბნება - „ შვილო, ახლა ომია, ომი.. ჯობია დედასთან დარჩე.. შვილო, დარჩი დედასთან, დამთავრდება თუ არა ეს საშინელება - გაგიშვებ!“ მე ვყვიროდი, ვტიროდი, მაგრამ ამაოდ.. ისე იქცეოდა, თითქოს არაფერი ესმოდა

**არტურო** - ზღაპარს გავს..

**მარიანო** - მერე, მეცხრე დღეს, გადავწყვიტე - „ვაფიქრებინებ რომ დავნებდი“.. გეგმა შევიმუშავე: საჭმელი რომ მოჰქონდა - მადლობას ვუხდიდი, ვეუბნებოდი, სწორად მოიქეცი-თქო, ასე ჯობია-თქო.. და როცა წავიდოდა - საწოლის ფეხით კედელს ვჩიჩქნიდი, რამოდენიმე აგურის ამოღება მოვახერხე და კარგა მოზრდილი ხვრელი გავაკეთე.. ჰოდა, იქედან გადავძვერი დი სტაზიოს საკუჭნაოს სახურავზე, ფანჯარა გავტეხე და ასე მოვხვდი თქვენს სამზარეულოში

**არტურო** - მაპატიე, მარიანო, მაგრამ, დედაშენს ცოტა.. თავში.. ვერ აქვს საქმე კარგად. ნორმალური ადამიანები ასე არ იქცევიან. ჩვენ ვარწმუნებდით, რომ ეს ამბავი ომის შესახებ, მატეოსთვის გამოვიგონეთ.. თითქოს დაგვიჯერა..

**მარიანო** - აბა კი! მეც ათასჯერ ვუთხარი, მაგრამ..

**ეველინა** - იცი, მარიანო, ბოდიში, მაგრამ, გამოდის რომ დედაშენი მართლაც ვერაა ჭკუაზე

**მარიანო** - მეც მაგას ვფიქრობ - ამდენი უბედურებისგან დედამ ჭკუა დაკარგა.. რა დღეში ჩავარდება, როცა გაიგებს რომ გავიქეცი?!

**არტურო** - ძალიან საშიშია.. საქმე შეიძლება ფსიქიატრიულამდე მივიდეს

**ეველინა** - ანუ, ქორწილი ისევ გადაიდება?

**არტურო** - კარგად უნდა მოვიფიქროთ.. ვინმემ უნდა გააფრთხილოს

*(ისმის* ***დი სტაზიოს*** *ხმა: „ ეს სახლი კი არა, საგიჟეთია! ამ ბინას გავყიდი და უკაცრიელ კუნძულზე გადავსახლდები! “)*

**ეველინა** - ღმერთო, ეს ტიპი სულ ჩხავის! *(მარიანოს)* წავიდეთ აქედან.

**მარიანო** - წამოდი. პირი მაინც დავიბანო. (*არტუროს)* აი, ხედავთ, რა გადავიტანე თქვენი გენიალური გამოგონების გამო?

*(სამივენი გადიან. ფანჯარაში გამოჩნდება* ***დი სტაზიო . მობინადრეები****, ქნ. ბრავაჩინოს გარდა კიბის უჯრედზე იკრიბებიან)*

**დი სტაზიო** - ღმერთო, ეს რა უბედურებაა ! ერთი გატყუებს, მეორე რაღაც კალამს გაჩეჩებს ხელში, მესამე ჩვენებურ, იაფფასიან სათვალეს გაჩეჩებს როგორც ამერიკულს, მათხოვარი მოწყალებას გძალავს, ავტობუსები გრუხუნებს.. ჭირსაც წაუღია! და ახლა კიდევ ეს ბრავაჩინოს პანსიონის მომლოცველები! თავად სად ბრძანდება? ვითომ არ ესმის! სახლში მოვდივარ და ჩემს კართან უცხოელები ფუთფუთებენ.. ერთი, შავი ჩალმით, რაღაც ქაღალდს მტენის ცხვირში.. ხოდა მეც შევასკდი.. გესმით, მე თეოდორო დი სტაზიო, მტვირთავი ვეგონე! ის არ კმარა,რომ ამდენი უცხოელი დაყიალობს ქუჩებში, ავტობუსები გადაჭედილია.. ახლა კიდევ ჩემს საკუთარ სახლში!... მერე მეტყვიან - ჯაჯღანა ხარო!

**ჩირილო** - გეყოფათ, დი სატზიო, თავი ხელში აიყვანეთ! მართალი ხართ, ამას ბოლო უნდა მოეღოს.. *(გადიან. რჩება მხოლოდ დი სტაზიო, ვერ მშვიდდება)*

**დი სტაზიო** - წავალ აქედან, გადავიკარგები! ოღონდ მანამდე ამ სახლს გადავწვავ!

*(შემოდის* ***მატეო)***

**მატეო** - რა მოხდა?

**დი სატზიო** - ომია, ჩემო ძვირფასო მატეო, ნამდვილი ომი! ქუჩებში ხელჩართული ბრძოლა მიდის.. სახლიდან გხვალთ და დაინახავთ, რამდენი თოფია თქვენზე დამიზნებული! ეს უცხოელები ხომ ღამის პეპლებივით გვეხვევიან! ჩამოდიან, ვისაც რა გზით შეუძლია, მანქანით, მატარებლით, თვითმფრინავით, ველოსიპედით!

**მატეო** - გახსოვთ, რადიო? „ქვეყნის ცხოვრება უნდა გაგრძელდეს როგორც მშვიდობიანობის დროს!“

**დი სატზიო** - ქუჩაში გადით, შეხედეთ - შემოსევაა ნამდვილი ! თურქები, ეგვიპტელები, ამერიკელები, ინდოელები.. არა, მე გავიქცევი

**მატეო** - მეც! ჩემოდანი მზად მაქვს

**დი სტაზიო -** წავალ, წავალ, გავიქცევი! *(გადის ყვირილით)*

**მატეო** - *(პანიკაშია, ისტერიულად ყვირის)* ვინჩენცა! ვინჩენცა!

**ვინჩენცა**-  *(შემოდის)* რა მოხდა?

**მატეო -** ჩემოდნები!

**ვინჩენცა** - რა ჩემოდნები?

**მატეო** - რაც მოვამზადე!

**ვინჩენცა** - პერანგების ჩალაგება ვერ მოვასწარი, ეხლა გავაუთავე

**მატეო** - რაღა დროს პერანგებია! ჩემოდნები მოიტანე!

*(ვინჩენცა გადის. ფანჯარაში მარია გამოჩნდება. სწრაფად შემორბის ოთახში)*

**მარია** - რა მოხდა?

**მატეო** - *(საწერი მაგიდიდან სწრაფად იღებს ქაღალდებს და ჩანთაში ტენის)* რას დამდგარხარ? დამეხმარე! შემოსევაა! შემოიჭრენ! უნდა გავიქცეთ! ქალაქში ხელჩართული ბრძოლაა!

**მარია** - ღმერთო ჩემო! ეს ვინ გითხრათ?

**მატეო -** რა მნიშვნელობა აქვს?! ლაპარაკის დრო არ არის, მოიტანე ჩემოდნები!

*(შემოდის ვინჩენცა, ხელში ორი ჩემოდანი უჭირავს )*

**ვინჩენცა** - აი!

**მატეო -** სხვები სადაა?

**ვინჩენც**ა - ყველას ერთად ვერ მოვიტანდი.

**მატეო** - მისმინე და შეასრულე! პასუხისმგებლობას ჩემს თავზე ვიღებ და ბრძანებებსაც მე ვიძლევი! ***(ვინჩენცა*** *გარბის და მაშინვე ბრუნდება ორი ჩემოდნით. ეჯახება* ***მარიას****. ისიც ორ უზარმაზარ ჩემოდანს მოათრევს****)*** ყველაფერი გამოიტანეთ, რის წაღებასაც შევძლებთ! ყოველი მხრიდან შემოგვესიენ თურქები, ეგვიპტელები, ამერიკელები, ინგლისელები... არც ერთი წუთის დაკარგვა არ შეიძლება! ***(****ეჯახება* ***მარიანოს და არტუროს****, რომლებიც ამ დროს შემოდიან****)***  აა, მარიანო, შენ ხარ? უკვე მოასწარი ტყვეობიდან გამოქცევა?

**მარიანო** - საიდან გაიგეთ?

**მატეო** - ასეც ვიცოდი!  *(ქალებს)* გაინძერით! *(არტუროს)* გაიქეცი სამზარეულოში, ღუმელის მარჯვნივ, კედლიდან აგური გამოაძრე, ამოიღე პატარა ტომარა, მძიმეა.. შიგ ოქროს მონეტებია.. მოიტანე! გზად პროდუქტიც გამოაყოლე!

**არტურო** - კარგი. *(გადის)*

**მატეო** - მარიანო, ჩემს საძინებელში, საწერი მაგიდის უკან, ნიშაა.. სამ პისტოლეტს დაინახავ და მოიტანე.. მერე გავინაწილებთ..

**მარიანო** - მივრბივარ *(მირბის. შემორბის აქოშინებული* ***მარია****, წამით შეჩერდება, მერე მატეოს ფეხებთან საცვლებს დაუყრის და გადის)*

**მატეო** - *(სათითაოდ აღებს ჩემოდნებს და ხედავს, რომ ცარიელია)* გასაგებია! ამ სახლში ადამიანებს კი არა, კედლებს ველაპარაკები! *(ყვირის)* თქვენ არ ამბობდით, ჩემოდნები ჩალაგებულიაო? გაინძერით! ჩქარა! *(დარბის ერთი ჩემოდნიდან მეორესთან და ჩქარ-ჩქარა ტენის შიგნით ნივთებს)*

*შემოდის* ***არტურო,*** *ყველის ერთი თავი, ძეხვი და ტომრით ლობიო მოაქვს,ყრის მატეოს ფეხებთან და გარბის.* ***მარია, ვინჩენცა და ეველინა*** *შემორბიან, მატეოს მთელი გარდერობი მოაქვთ. კიბეზე გამოჩნდება* ***5-6 მომლოცველი,*** *სხვადასხვა ქვეყნიდან - პანსიონს ეძებენ.. ერთმანეთში საუბრობენ, მერე ფანჯარას მიუახლოვდებიან და აკაკუნებენ. მათ დანახვაზე მატეო ლამის ჭკუიდან შეცდეს, დაფეთებული ესალმება, ოკუპანტები ჰგონია და ხელებს ასავსავებს, თითქოს ამბობს- „რას ვიზამ,რაც არის - არის“. ამ დროს ტომარა იხსნება და იქიდან ლობიო ცვივა პირდაპირ ჩემოდნებზე. მომლოცველთა ხმამაღალი საგალობლების და წამღერების ფონზე იხურება*

***ფარდა*** .

**მესამე მოქმედება**

***ლუიზა კონფორტოს*** *ფართო, ნათელი, სასიამოვნო ბინა, მშვიდ ტონებში. ოთახები გემოვნებითაა მოწყობილი. ნივთები მოგონებებს ინახავს, თითოეულში გრძნობაა ჩაქსოვილი. ბევრი ყვავილი. აივნიდან მოჩანს ზღვა და მთის მწვერვალი. აქ ნამდვილი ბაღია გაშენებული: ლავანდა და ბაზილიკი, ოხრახუში, წითელი და ყვითელი წიწაკაც კი. თიხის ქოთნები სავსეა მწვანე ნერგებით. ავეჯი, სურათები, გობელენები, ნოხები - XIX საუკუნის სტილშია შესრულებული, დიდი გემოვნებით. სასადილო ოთახში ორი ბუფეტი დგას, პირველი მარმელადის და მურაბის ქილებითაა გამოჭედილი. თითოეულს ხელნაწერი ეტიკეტი აქვს მიკრული წარწერით : „დაშაქრული ალუბალი“, „გარგრის ჯემი“, „მარწყვის მურაბა“ და ა.შ. მეორე ბუფეტი კუთხეში დგას და იქ ბოთლები აწყვია ისეთივე წარწერებით: „ვარდის ლიქიორი“, “ჟასმინის ლიქიორი“ და ა.შ. სამზარეულოს კუთხეში, სკამზე მსხლით სავსე კალათა დგას. დილაა,* ***ლუიზა*** *და* ***მარია*** *ოთახს ალაგებენ*

**ლუიზა** - *(საწერ მაგიდას გააჩოჩებს)* აი, ასე კარგია! შეიძლება წერილიც დაწერო და ხარჯიც დაითვალო.

**მარია** - მართლაც, ამ ადგილს უფრო უხდება. *(შეწყვეტილ საუბარს აგრძელებს)* მაშ, ჩვენთან არ შემოივლით?

**ლუიზა** - რისთვის?

**მარია -** მალე ახლადდაქორწინებულები კანფეტების დარიგებას დაიწყებენ..

**ლუიზა** - მარი, შვილო, ისეთი დაღლილი ვარ.. აი, ეს მაგიდაც ძლივს გამოვაჩოჩე.. ეკლესიაში ვიყავი, ქადაგების დროს წავუტირე კიდევაც . სადილობისასაც ვინერვიულე, ჰოდა, მეყოფა.. სიძე ჩემი შვილია, პატარძალს კი დაბადებიდან ვიცნობ; არ დავავიწყდები, მომიტანენ.. და თუ არ მომიტანენ - არც მაგით დაშავდება რამე . *(ოთახის კუთხისკენ მიუთითებს)* თუ შეიძლება, ტილო აიღე და მაგიდიდან მტვერი გადაწმინდე .

**მარია** - *(მტვრის წმენდას იწყებს. დრო და დრო აივანზე გადის და მტვერს მოაჯირზე ბერტყავს)*  გგონიათ დაავიწყდებით? არა, პირველს თქვენ მოგიტანენ!

**ლუიზა** - და შენგან როდისღა ველოდო კანფეტებს? შენი ქორწილი როდის არის?

**მარია** - ეეჰ, დაგღლით მაგის ლოდინი... ანტონიოს ამბავი ჯერ კიდევ არ დამთავრებულა

**ლუიზა** - არაფერია, დამთავრდება.

**მარია** - მეც, დღეს დილას , ეველინასთან ერთად უნდა დამეწერა ჯვარი.. ანტონიომ კი საღამოს ახალი უწყება მოიტანა და ეკლესიის მაგივრად გამწვევ პუნქტში წავიდა

**ლუიზა** - და ჯერ არაფერი გარკვეულა?

**მარია** - ათის ნახევარზე დამირეკა- ქორწილის გადადება მოგვიწევს, თუ მოვახერხებ აქედან გამოსვლას, ყველაფერს აგიხსნიო. თქვენ დღეს ის ნახეთ? *(ლუიზა თავს აქნევს უარის ნიშნად)* არც მე მინახავს.. ამას უკვე მივეჩვიე.. გეფიცებით, თუ ოდესმე ჯვრისწერა გვეღირსა, ისეთი სიცილი ამიტყდება, რომ აუცილებლად გამაგდებენ ეკლესიიდან. *(მაგიდიდან მტვერი გადაწმინდა, უჯრაში ქაღალდები ჩააწყო, ფანქრები, ქაღალდი, კალმები მოაწესრიგა)*

**ლუიზა** - კომოდის უჯრა გამოაღე - მე დაკუზვა მიჭირს. *(მარია აღებს)* რაღაც მინდა გაჩუქო.. *(სკამს მიაჩოჩებს კომოდთან და ჯდება)* აბა ერთი, ის ცისფერი შეკვრა ამოიღე .

**მარია** - *(შეკვრას იღებს უჯრიდან)* ეს ?

**ლუიზა** - კი. *(გახსნის, პატარა ყუთს იღებს)* არა, ეს არ არის შენი.. *(შეფუთავს და უკან დებს )* აბა*,* აი, ის მეორე მომეცი *(მეორეზე მიუთითებს, მარია აწვდის)* აი, ეს - შენ . *(ყუთიდან ოქროს გულსაბნევს იღებს და მარიას აწვდის)* დღეს შენ ჯვარი ვერ დაიწერე, მაგრამ მე ამას მაინც გჩუქნი.. დარწმუნებული ვარ , შენი ქორწილიც სულ მალე იქნება. დახვეწილი ნამუშევარია, მარჯანი და მინანქარი..

**მარია** - *(აღტაცებული)* რამშვენიერია!

**ლუიზა** - ახლა ქალებმა ისევ დაიწყეს ძველებური სამკაულის ტარება!

**მარია** - ეველინას მინდა ვაჩვენო *(ყუთს ხურავს.)* მოგვიანებით შემოგივლით, ხომ შეიძლება?

**ლუიზა** - თუ გინდა, რატომაც არა, შვილო! მსხალი მინდა დავთალო.. მოდი, მომეხმარები!

**მარია** - მოვალ. ეს თქვენ სახსოვრად მექნება.. გმადლობთ

**ლუიზა** - შენც მადლობა დახმარებისთვის *(მარია გადის . ისმის ზარის ხმა. მარია ბრუნდება)*

**მარია** - ქალბატონი დი ლორენცოა

**ლუიზა** - მოიპატიჟე. *( მარია გადის. შემოდის* ***ვერა)***

**ვერა** - დილა მშვიდობისა, ქალბატონო ლუიზა. ძალიან მინდოდა ახალგაზრდებისთვის დაქორწინება მიმელოცა, მაგრამ ამაზე ადრე ვერაფრით გამოვაღწიე სახლიდან.

**ლუიზა** - მაინც ხომ მოხვედით.. დიდი მადლობა!

**ვერა** - დილას ყვავილები გავუგზავნე

**ლუიზა** - ვნახე.. მადლობელი ვარ.. დაბრძანდით (სხდებიან)

**ვერა** - ამ დროს შედარებით თავისუფალი ვარ ხოლმე - ბავშვები სკოლაში არიან.. შემიძლია ცოტა ხნით სახლიდან გამოვიპარო. *(ჩანთიდან ორ პატარა შეკვრას იღებს)* ეს თქვენ *(შეკვრას ხსნის და ლუიზას აჩვენებს ახლად მოჭრილს რტოს)* ნემსიწვერაა, გუშინ რომ ვამბობდით..

**ლუიზა** - *(გულწრფელი აღტაცებით)* ღმერთო, რა ფერებია!

**ვერა** - იცით, ჩუმად მოვჭერი.. წუხელ საღამოსვე მოვამზადე მაკრატელი.. ისე მაღლა აქვს იმ ვილას ფანჯრები.. მაღლა მომიწია ხელის აწევა .. მივედი, გავიხედ- გამოვიხედე.. არავინ იყო.. მოვჭერი და მოვცოცხე.. რადგან დაგპირდით.. აი, რა ცუდია, რომ არ ვიცით, როდის უნდა გადაირგას ეს ყავაილი

**ლუიზა** - არა უშავს.. ჩვენ ხომ ნეაპოლში ვცხოვრობთ. მიწაში ჯოხს ჩაარჭობ - მეორე დღეს ვაშლებს მოისხამს.. დიდი მადლობა... ულამაზესია!

**ვერა** - უი, კინაღამ დამავიწყდა! *(მეორე შეკვრას ხსნის)* საკმეველიც მოგიტანეთ!

**ლუიზა** - გმადლობთ, საყვარელო. ხვალ დილიდან დავლაგდები, დარაბებს დავხურავ, ავიღებ ორ პატარა ნაკვერჩხალს, დავდებ ზედ საკმეველს და ოთახში საოცარი სურნელება დატრიალდება.. ზაფხულობით ეს განსაკუთრებით სასიამოვნოა

**ვერა** - ხელი თუ შეგიშალეთ, არ მოგერიდოთ, მითხარით... სხვა დროს შემოვივლი..

**ლუიზა** - არა-არა, რას ბრძანებთ, ნუ წახვალთ.. პირიქით, გამეხარდება კიდევ ცოტა ხანს თუ დარჩებით.. ძალიან მომწონხართ.. მინდა დაგელაპარაკოთ..

**ვერა** - სიამოვნებით დავრჩები.. იცით, რაღაცნაირად მიხარია თქვენთან ყოფნა.. თავს თითქოს უფრო მშვიდად ვგრძნობ.. რა ვიცი.. უფრო დაცულად.

**ლუიზა** - ჩემნაირ საწყალ ქალს კი ვინ დაიცავს?

**ვერა** - მე ჩემს გრძნობებს გიზიარებთ, ქალბატონო ლუიზა, როცა თქვენს გვერდით ვარ, გხედავთ, თქვენი ხმა მესმის.. ვმშვიდდები.. ვთამამდები.. სხვანაირი მინდა ვიყო.. არც კი ვიცი რა მომდის.. თითქოს ახლიდან უნდა დავიბადო..

**ლუიზა** - ვერაფერი გავიგე. მარტივად მითხარით.

**ვერა** - *(ოდნავ შემცბარი)* ხომ გითხარით, თითონაც ვერ გავიგე..

**ლუიზა** - არა უშავს.. რა თქვენი ბრალია.. მეც ვერაფერი გავიგე. სიმართლე რომ ვთქვა - არც მიცდია გამეგო.

**ვერა** - დაღლილი ხართ

**ლუიზა** - ეეე.. ცოტათი...

**ვერა -** რამის თქმა გინდოდათ ჩემთვის?

**ლუიზა** - კი. დღეს ჩემი შვილის ქორწილია... ჯვრისწერა ეკლესიაში, სადღესასწაულო სადილი.. ახლა ალბათ კანფეტებს ურიგებენ მეგობრებს.. მე სახლში გამომიგზავნიან.. არ წავედი, დაღლილი ვარ.. ჩემი შვილი დაქორწინდა.. ასეთ დროს.. ამ რთულ ვითარებაში..

**ვერა** - კი, მაგრამ, ხომ აგიხსნეს, რომ მთელი ეს ამბავი ომის შესახებ -გამოგონილია! ომი არ არის!

**ლუიზა** - არის ომი, არის!

**ვერა** - ქალბატონო ლუიზა, გარწმუნებთ, არ არის. ომზე ნუ ფიქრობთ, თორემ ავად გახდებით

**ლუიზა** - ამაზე არ ვაპირებდი თქვენთან ლაპარაკს. ჩემი შვილი მალე გაემგზავრება თავის ცოლთან ერთად და მე მარტო დავრჩები. მინდა მშვიდად ვიცხოვრო.. ისევე ვიგრძნო თავი, როგორც თქვენ ჩემთან..

**ვერა** - *(ნაზი საყვედურით)* ეს იგი, გაიგეთ, რაც გითხარით?

**ლუიზა** - ცოტა ბუნდოვნად... მაგრამ მე გავიგე მთავარი: იმისთვის, რომ სიმშვიდე მოიპოვო, ყველანაირი შფოთისა და მორალური ვალდებულებებისგან უნდა გათავისუფლდე. ცხოვრებაში ზოგჯერ ჩვენ თავად ვიქმნით პრობლემებს ისე, რომ ვერც კი ვხვდებით

**ვერა** - რა ვალდებულებებზე ლაპარაკობთ? თქვენ ჩემგან ვალი არ აგიღიათ..

**ლუიზა** -  *(აწყვეტინებს)* გახსოვთ, ჩემთან რომ მოგიწვიეთ? მაშინ ბოდიში მოგიხადეთ, გითხარით, რომ შევცდი.. მაგრამ, სინამდვილეში, ბოლომდე სიმართლის თქმის შემრცხვა.. და სანამ ამას არ გავაკეთებ - ვერ მოვისვენებ.

**ვერა** - აღარ გვინდა ამ ამბის გახსენება, ხომ უკვე დავივიწყეთ...

**ლუიზა** - არა, უნდა გითხრათ! ის ამბავი თქვენს შესახებ .. მე გამოვიგონე. რამდენი უხეში სიტყვა გითხარით, რომ თავი მემართლებინა ..

**ვერა** - მესმის თქვენი. დედას აქვს ამის უფლება

**ლუიზა** - არა, ყოველთვის არა. ჩემს შვილს რომ ვაწყენინე, ამას ღმერთი მაპატიებს. უნდა მაპატიოს, ღმერთი ვალდებულია ასე მოიქცეს.. თუ არა და - მით უარესი მისთვის.. ეგ არ მაღელვებს.. აი, თქვენთან კი სხვა საქმეა... თქვენთან მე მოვიქეცი როგორც მატყურა და უწესო ქალი. მაპატიეთ! მომეცით, ხელზე უნდა გაკოცოთ

*(გულწრფელად აპირებს ხელზე აკოცოს)*

**ვერა** - არავითარ შემთხვევაში! ამის უფლებას არ მოგცემთ!

**ლუიზა** *- (იმედგაცრუებული ჩაფიქრდება. მშვიდად)* დროს ტყუილად ვკარგავთ. ჭიდაობას ნუ დავიწყებთ. რადგან გადავწყვიტე ხელზე კოცნა - მაინც გავაკეთებ. ეს ხომ თქვენ კი არა, მე მჭირდება! აბა, ჩქარა! ლაპარაკის გარეშე!

**ვერა** *- (აღელვებული)* როგორც გენებოთ .. *(ხელს უწვდის)*

**ლუიზა** *- (ბედნიერი)*  ასე არ ჯობია? *(იღებს ვერას ხელს. წამით თვალებში უყურებს)* მე თქვენ ცილი დაგწამეთ, გაწყენინეთ, მე მატყუარა და ეგოისტი ვარ. მაპატიეთ! *(ხელზე კოცნის)* ესეც ასე! ვალი გადახდილია. გულზე მომეშვა. *(ხედავს, ვერა ცრემლებს ვერ იკავებს. ფრთხილი საყვედურით)* აჰ, აჰ.. ტირილი რაღა საჭიროა.

**ვერა** - *(აღელვებული)*  არ შემიძლია.. რამდენი ცუდი შემხვედრია ცხოვრებაში.. მეგონა, რომ შევეჩვიე, გული გამიქვავდა.. თურმე ასე არ არის *(ტირის)*.. რამდენი დამიგროვდა აქ *(გულზე ხელს იდებს)* რომ შემეძლოს თქვენთვის ამის მოყოლა..

**ლუიზა** - *(მშვიდად*) არ არის საჭირო. ყველას რაღაც აქვს სინდისზე .. რადგან ტირით, ესე იგი ვიღაცის ვალი თქვენც გაქვთ... გადაიხადეთ - აღარ იტირებთ *(ზარის ხმა შემოსასვლელში)*

**ვერა** - გავაღებ. *(გადის)*

**ეველინა** - *(ხმა გარედან)* მადლობას გიხდით

**ვერა** - *(ხმა გარედან)* მინდოდა მოსვლა, მაგრამ ვერ შევძელი

**მარიანო -** *(ხმა გარედან)* დედა სახლშია?

**ვერა** - *(ხმა გარედან)* დიახ, აქ არის.

*(შემოდიან* ***ვერა, მარია.. ეველინა და მარიანო*** *სამგზავროდ გამოწყობილან)*

**ეველინა** - კანფეტები სახლში მოტანით! *(აწვდის)*

**მარიანო** - ესეც ჩემგან.. *(ისიც აწვდის დედას კანფეტებს)*

**ეველინა** - თქვენთვის საუკეთესო ამოვარჩიეთ, დედა.. სტუმრებს ნაკლებად ლამაზები შეხვდათ

**ლუიზა** - მადლობელი ვარ, ჩემო გოგო. ერთიც მეყოფა.. დანარჩენი, აი, ქალბატონ ვერას მივცეთ

**ეველინა** - სიამოვნებით

**ვერა** - არა, რატომ.. ერთიც საკმარისია

**მარიანო** - როგორც დედამ თქვა ისე უნდა იყოს. თანაც, თქვენ სრული უფლება გაქვთ, მიიღოთ ჩვენგან საქორწილო ტკბილეული. მე რომ ახლა ცოცხალი და უვნებელი ვარ, ეს თქვენი დამსახურებაა.

**ვერა** - მაშ კარგი, გმადლობთ

**ლუიზა** - რამდენ ხანში გადიხართ?

**ეველინა** - თხუთმეტ წუთში.. დედა და მამა სტუმრებს აცილებენ

**ლუიზა** - ესე იგი მიდიხართ.. მარიანო, შვილო, რაღაც მინდა გადმოგცე

**მარიანო** - დედა, შენი საჩუქარი უკვე მივიღე

**ლუიზა** - ეს საჩუქარი არ არის. მარი, ის ყუთი მომაწოდე, კომოდზე რომ დევს

**მარია** - *(მოაქვს)*  ეს ?

**ლუიზა** - დიახ. *(ყუთიდან ყელსახვევს იღებს)* მარიანო, გაიკეთე ეს ყელსახვევი.. ერთხელ მაინც გაიკეთე..

**ეველინა** -  *(დარწუნებით)* ლამაზია!

**ვერა** - ძველებური ქსოვილია

**ლუიზა** - *(შიშით)* არ მოგწონს?

**მარიანო** - პირიქით, ძალიან მომწონს, ოღონდ ახლა ვერ გავიკეთებ, ამ ტანსაცმელს არ უხდება

**ლუიზა** -  *(ეველინას* ) შეახსენე.

**ეველინა** - გპირდებით

**მარიანო** - ახლა იყიდე? ყუთი ძველია..

**ლუიზა** - ეს ყელსახვევი მამაშენს ვუყიდე ქორწილამდე დიდი ხნით ადრე. მარტომ კი არ ავარჩიე, ჩემი უფროსი და და დეიდა დამყვებოდნენ საყიდლებზე. შენ ისინი არ გახსოვს.. ღმერთმა აცხონოს, არც ერთი აღარ არის ცოცხალი.. იმ დროს არ იყო მიღებული, გოგონას საქმროსთვის მარტოს რომ აერჩია საჩუქარი.. ხომ წარმოგიდგენია, რა თვალით შეხედავდნენ ახალგაზრდა ქალს, კაცების მაღაზიაში მარტო რომ შესულიყო.. სამ-სამნი დავდიოდით და ერთი აუცილებლად ასაკოვანი უნდა ყოფილიყო. მამაშენს, მომეჩვენა, რომ მოეწონა საჩუქარი, მაგრამ მაშინვე არ გაიკეთა და მე გული დამწყდა. მერე, როცა დავქორწინდით, ეს ყელსახვევი კარადაში ვნახე და გადავმალე. დრო რომ გავიდა, ერთხელ მკითხა - ის ყელსახვევი სად არისო.. ალბათ დაიკარგა-მეთქი.. არ ვიცი, ასე რატომ მოვიქეცი ... მერე ომი დაიწყო, ეს არა.. არც ის.. აი, სულ პირველი... კარაბინერმა უწყისი მომიტანა... მაშინვე ყელსახვევი გამახსენდა. მამაშენი ხშირად მეკითხებოდა, მე კი არ ვაძლევდი.. ნაწყენი ვიყავი.. შენ გაიკეთებ?

**მარიანო** *- (აღელვებული)* ახლავე! *(თავისას იხსნის და ამას იკეთებს)*

**ლუიზა** - *(ვერას)* კიდევ ერთი ვალი გაივსტუმრე.

*(შემოდის* ***მატეო)***

**მატეო** - გთხოვთ, დროზე წადით, თორემ ეს ტაქსის მძღოლი თავს გამალანძღინებს. ღმერთო, რა იდიოტია! სახლის წინ დგას და მთელი ხმით აპიპინებს! სად გაგონილა, ტაქსის მძღოლი კლიენტებს პიპინით იძახებდეს?! ეს იგივეა, რომ მეეტლემ კლიენტი მათრახის ტყლაშუნით გამოიძახოს. ახლა ზის და წუწუნებს: „ ამ ფასზე სადილამდე მოვილაპარაკეთ, ახლა გვიანია და უნდა დამიმატოთ“ . ერთი სული აქვს, რაც შეიძლება მეტი გამოგძალოს.. თანაც ასე თავხედურად და უხეშად! შემიცოდეთ, დროზე წადით, თორემ ეს ამბავი ცუდად დამთავრდება! დედა ქვემოთ გელოდებათ. ჩემოდნები ვინჩენცამ ჩაიტანა.

**ეველინა** - ახლავე ჩავალთ.

**მარიანო** - ნახვამდის, დედა.

**ლუიზა** - კეთილი მგზავრობა.. ღმერთი იყოს თქვენი მფარველი.

**ვერა** - ხვალამდე, ქალბატონო ლუიზა, შემოგივლით.

**ლუიზა** - გელოდებით.

**ეველინა** - მარი, მალე დაქორწინებას გისურვებ.

**მარია** - *(მექანიკურად)* გმადლობ. გაგაცილებთ, ქვემოთ დაგემშვიდობებით.

**ეველინა -** მოდიხარ, მამა?

**მატეო** - არა.. რომ წამოვიდე, მძღოლთან ჩხუბი მომივა.. აქ დავემშვიდობოთ ერთმანეთს.. ლუიზასთან დავრჩები.

**მარიანო -** წავედით

**მატეო** - (ეველინას) აბა.. ბედნიერად

**ეველინა** - *(ეხვევა)*  ნახვამდის, მამა

**მატეო** - *(ნაზად კოცნის)*  მალე დაბრუნდით. არ დაგავიწყდეს, დედამ რაც დაგაბარა.. და კიდევ - არასოდეს თქვა: „ეს ხომ ვიცი!“ თეორია ერთია და პრაქტიკა სულ სხვა!! მშვიდობით!

***(ვერა, მარია და ახალგაზრდები***  *გადიან. ისმის გამოსამშვიდობებელი სიტყვები)*

**მატეო** - *(ჩაფიქრებული, აღელვებული მთელი დღის ამბებს აჯამებს)* როცა ქალიშვილი თხოვდება, მშობლები თავს იწყნარებენ: „წავიდა.. ძალიანაც კარგი.. მით უკეთესი..“ იცით, რატომ ამბობენ “ძალიანაც კარგი“? დაბინავდა! ქალიშვილზე სულ ღელავ.. რომ ვერ გათხოვდეს?.. ამაზე ფიქრიც არ გინდა... უჰ, რა დღე იყო! თავი მისკდება.. და განა მარტო დღეს?! უკვე თხუთმეტი დღეა, რაც მოსვენება დავკარგეთ, ქორწილიც კი გადაგვავიწყდა.. გარე მოვაჭრეებს ვებრძვით... ვერავის ენდობი.. და თუ ენდე - იქვე ინანებ: ვისგანაც ნაკლებად ელი, სწორედ ის გაგაცურებს. განუწყვეტლივ თავდაცვაზე უნდა იფიქრო, არ გაგაბითურონ და უნიფხვოდ არ დაგტოვონ. თუ ტყუილში აჯობებ - პატივისცემით მოგეპყრობიან, თუ არა და - გაგყვლეფენ! უბედურებაა! გული მერევა ამ ყველაფერზე, მეზიზღება ასეთი ცხოვრება!

**ლუიზა** - *(მშვიდად)* ასე ნუ ნერვიულობთ. ნერვების დასამშვიდებელ ნაყენს მოგცემთ *(ბუფეტთან მიდის)*

*(შემოდის* ***ვირჯინია****. ქალიშვილის გამგზავრების შემდეგ დაღლილი და დათრგუნულია)*

**ვირჯინია** - წავიდნენ.. *(ცრემლებს ვერ იკავებს და ლუიზას ეხუტება)* ლუიზა, როგორ ვიცხოვრო ეველინას გარეშე? სახლში ისეთი სიცარიელეა..

**ლუიზა** - ვირჯი, თქვენ იმედი გქონდათ, რომ ქალიშვილი სულ თქვენთან იქნებოდა? ჩვენ მშობლები ვართ, მესკუთრეები ხომ არა. აი, დალიეთ და დამშვიდდით

**ვირჯინია** - რა ბედნიერი ხართ, გულთან ახლოს არაფერი მიგაქვთ..

**მატეო** - აივანზე გადი, დაწყნარდი..

**ლუიზა** - ჯერ დალიეთ.. *(ორივეს უსხამს)* იის ნაყენია.. გასინჯეთ, რა სურნელოვანია.

**მატეო** - *(ყნოსავს ნაყენს)* რა სასიამოვნოა.. თქვენ თვითონ ამზადებთ?

**ლუიზა** - ცოტ-ცოტას.. ცხონებულმა დედაჩემმა მასწავლა

**ვირჯინია** - ძალიან გემრიელია.

**მატეო -** აივანზე გავიდეთ, ჰაერზე.. *(გადიან)*  ვირჯი, აქ ადრე ყოფილხარ?

**ვირჯინია -** არა. ნამდვილი ედემის ბაღია

**მატეო -** თქვენს ოთახს ვეღარ ვცნობ

**ლუიზა -** ცოტა ავეჯი დავამატე

**მატეო -** აჰაა, იმიტომაც სხვა ოთახებში უფრო მეტი სივრცე გამოჩნდა.. თქვენ აქ სასადილო, სასტუმრო, საძინებელი და სამზარეულოც კი გაქვთ

**ლუიზა** - ახლა ამ ოთახში ვიცხოვრებ

**მატეო** - აქ თქვენ თითქოს სოროში ხართ..  *(ჩაფიქრდება)* არ გეწყინოთ, ლუიზა, მაგრამ თქვენ თქვენსას არ იშლით.. აი, რომ გისმენთ და ვხედავ, როგორ ცხოვრობთ... ვხვდები: თქვენ ჯერ კიდევ ბოლომდე არ გჯერათ, რომ ომთან დაკავშირებული ამბავი არტურომ გამოიგონა, ჩემი სულიერი სიმშვიდისთვის.. და უნდა ითქვას, გამოუვიდა კიდეც! ამის მერე, ათასი ომიც რომ გაჩაღდეს, გეფიცებით, ვეღარაფერი გამომიყვანს წყობიდან. თქვენი გადარწმუნება კი ადვილი არ აღმოჩნდა - მაინც გგონიათ, რომ ომში ვართ. არ მესმის, რატომ...

**ლუიზა** -  *(აწყვეტინებს)* არ გინდათ, მატეო.. მე მოვხუცდი, თქვენ ჩემზე ბევრად ახალგაზრდა ხართ, მაგრამ, მაინც, ჩემი გონებით მირჩევნია ვიმოქმედო, ვიდრე თქვენით.

**მატეო** - მაინც რატომ, თუ საიდუმლო არ არის?

**ლუიზა** - იმიტომ, რომ თქვენ მხოლოდ იმის გჯერათ, რასაც რადიო გადმოსცემს. ფიქრით თავს არ იწუხებთ. აი, მიმტკიცებთ, რომ ომი არ არის, სულ მის შესახებ კი საუბრობთ. თქვენ არ თქვით : „გული მერევა, ცხოვრება მეზიზღებაო?“ აქეთ მოდით *(მატეოს ბუფეტისკენ წაუძღვება)* მარმელადი გიყვართ?

**მატეო -** კი.. არ ვგიჟდები, მაგრამ.. ისე, ზოგჯერ..

**ლუიზა** - *(აღებს ბუფეტს, აჩვენებს)* სულ ჩემი ნახელავია

**მატეო -** როგორი წესრიგია.. *(წარწერებს კითხულობს)* „მარწყვი“, „გარგარი“, *(აღმოაჩენს)* „ალუბალი შაქრით“! ოო, ეს საჩემოა ... ძალიან მიყვარს! დანახვაზეც კი ნერწყვი მომდის.. ზამთარში განსაკუთრებით ვგიჟდები

**ლუიზა** - მარმელადი და მურაბები ჩემი სისუსტეა. მიყვარს ხარშვა. ეს ქილები შვილებივით მყავს. მარტო როცა ვრჩები ,ზოგჯერ ქილებს ადამიანებივით ველაპარაკები: „რა გემრიელი ხარ, სურნელოვანი, მე შენ ჩემი ხელით მოგამზადე და მიხარია, რომ ასეთი კარგი გამოხვედი“ და ქილებიც .. მპასუხობენ იმით, რომ სიხარულს მანიჭებენ .. ერთადერთ სიხარულს საწყალი ქალის ცხოვრებაში.. მე მაქვს ამის უფლება!.. ჰმ, იცით, დედაჩემს შეეძლო მთელი სახლი დაელეწა, თუ ბავშვები უნებართვოდ შევჭამდით მის მურაბას

**მატეო** - ჰოო.. ახლა კი ბავშვები თავად ამბობენ - „ეს ჩემია“..

**ლუიზა** - ამაშია საქმე! „ჩემი“ ! აი, მარმელადი და მურაბა კი - ჩემია! აქ მე ვარ უფროსი. აი, ბუფეტის გასაღები! ვერავინ დამადანაშაულებს, რომ ჩემს მურაბებს გასაღებით ვკეტავ. *(ბუფეტის კარს გადაკეტავს და გასაღებს ჯიბეში იდებს).* ყვავილების შემთხვევაშიც ასეა . ნახეთ, რამდენი ყვავილია აივანზე.. მე გამოვზარდე .. *(ერთერთზე მიუთითებს)* აი, ეს, არ ვიცი, რა ყვავილია.. არც ის მახსოვს, რამდენი ხანია, რაც ჩემთანაა.. სულ პატარა გოგო ვიყავი, როცა დავრგე.. წარმოგიდგენიათ, ჩემთან ერთად იმოგზაურა, ისევე, როგორც ამ მაგიდამ.. ბებიასთან ცხოვრობდა, შემდეგ დედასთან.. შემდეგ ახალ სახლში რომ გადავედით, რივიერაზე.. რამდენი ბინა გამოიცვალა ამ მაგიდამ... *(მშვიდად)* თქვენმა ცოლმა მითხრა - ბედნიერი ხართ, გულთან ახლოს არაფერი მიგაქვთო. იცით, ჩემს შვილებს ამოსუნთქვის საშუალებას არ ვაძლევდი.. ნახევარ საათს დააგვიანებდნენ - შიშისაგან ვკანკალებდი, სულ მეჩვენებოდა, რომ უბედურება შეემთხვათ.. სახლში რომ ყოფილიყვნენ, წვეულებებს ვაწყობდი, ლამაზ გოგონებს ვპატიჟებდი.. არაფერი გამომდიოდა, მხოლოდ ვაფუჭებდი ყველაფერს.. ზოგჯერ პირდაპირ მომახლიდნენ, რომ ჩემი ყურადღება არ სიამოვნებდათ. სახლიდან ჩუმად იპარებოდნენ, ათას მიზეზს იგონებდნენ, მატყუებდნენ.. არ უნდოდათ მათ ცხოვრებაში ცხვირი ჩამეყო, თავისი ცხოვრებით უნდოდათ ეცხოვრათ. მატეო, გესმით, მე მარიანო ჯურღმულში გამოვამწყვდიე, ის კი გამექცა! ვინმეს პოლიციაში რომ ეჩივლა, საგიჟეთი არ ამცდებოდა.. „შეშლილი!“ – „ხედავთ ამ გადარეულს?“- „აქ რამ მოიყვანა?“- „საკუთარი შვილი ჩაქოლა!“ – „შვილის დაკარგვის ეშინოდა, კალთაზე უნდოდა გამოება“! – „გიჟი!“- „გიჟი!“ (გრძნობებს ვეღარ ერევა, ცრემლნარევი ხმით) მატეო, გაიხსენეთ, წინა ომის დროს რადიოში გადმოცემული გერმანელების ბრძანებები: „ახალგაზრდები, რომლებიც არ გამოცხადდებიან კომენდატურაში, დაიხვრიტებიან... მშობლები, რომლებიც თავის შვილებს დამალავენ, დაიხვრიტებიან ადგილზე..“ მე გავაგრძელებდი ბრძოლას ჩემი შვილისთვის, მაგრამ მივხვდი, რომ ცოტაც და მარიანო შემიძულებდა. ერთხელ მითხრა: „სიცოცხლის საშუალებას არ მაძლევ.. ოჰ, ამ უფროსმა თაობამ, როგორ გაგვიწყალეთ გული“. გეფიცებით, არ ვნანობ, რაც ჩავიდინე! პირიქით, ბედნიერი ვარ - ჩემი შვილი 15 დღე ჩემთან იყო, მე მას ვგრძნობდი, თითქოს აქ მყავდა (ხელს იდებს მუცელზე) ეს ცხრა თვე კიდევ ერთხელ განვიცადე, მასთან ერთად ვიყავი, სავარძელში ვიჯექი, ხელები მუცელზე მეწყო და ჩემს ბიჭს ვესაუბრებოდი.. ისიც მპასუხობდა.. დიახ, მპასუხობდა! მე კი ისეთ სიხარულს ვგრძნობდი.. თქვენ ამას ვერ გაიგებთ.. მაშინ გვესმოდა ერთმანეთის, ახლა კი ვეღარ.. „უფროსი თაობა“, „მოხუცები.. ძველები“.. ჰმ, „ბედნიერო, გულთან ახლოს არაფერი მიგაქვთ..“

**ვირჯინია** *- (შეწუხებული)* დაუფიქრებლად წამომცდა..

**ლუიზა** - *(მშვიდად)* აწი დაფიქრდით ხოლმე და ასე ნუღარ ილაპარაკებთ..

**მატეო -** მართალი ხართ, ლუიზა, მაგრამ დამეთანხმეთ, მათ რომ ეს ყველაფერი სცოდნოდათ, გიჟად არავინ ჩაგთვლიდათ, იტყოდნენ - „დედაა!“

**ლუიზა** - გმადლობთ, მატეო. *(შემოდის მარია)*

**მარია** - მსხლების გასათლელად მოვედი *(კალათს იღებს და მაგიდაზე დგამს)*

**ლუიზა** - კარგი, დაჯექი. *(მარია იღებს ორ დანას, კიდევ ერთ კალათს და მაგიდას მიუჯდება)* იცოდე, ძალიან თხლად უნდა გათალო! ყუნწი დაუტოვე, უყუნწოდ მსხლის ქილიდან ამოღება ძნელია..

*(ისმის* ***ანტონიოს*** *ხმა: მარი,სად ხარ, მარი! )*

**მარია** - *(სიხარულით)*  ანტონიო დაბრუნდა!

*(შემოდიან* ***არტურო*** *და სამხედრო ფორმაში ჩაცმული* ***ანტონიო)***

**ანტონიო -** *(ბედს შერიგებულივით ასავსავებს ხელებს)* ხედავთ? გამიწვიეს!

**მარია** - ღმერთო ჩემო! რატომ? რა დავაშავეთ?

**ანტონიო** - ეეჰ, არ მიმართლებს ცხოვრებაში

**არტურო** - წესირად ამიხსენი ! ელაპარაკე? ?

**ანტონიო** - არც კი მომისმინეს! გუშინ უწყება მივიღე.. ნეტავ, რაშია-მეთქი საქმე.. უკვე ხომ ყველაფერი გაირკვა.. მივედი.. თურმე ის სერჟანტი, რომელსაც ჩემი საქმე ებარა, შვებულებაში გასულა! ღმერთო! კისერიც უმტვრევია! წასულა და ჩემი ძველი განცხადება მაგიდაზე დაუტოვებია. ახალმა სერჟანტმა, რომელიც მის მაგიდასთან ზის, ნახა ეს ქაღალდი და გამომიძახა. ახსნა-განმარტება დაწერეო, მეუბნება.. დილას მივედი.. ეზო ახალწვეულებითაა სავსე.. ხუთას კაცზე მეტი იქნება.. მეც იქ შემაგდეს.. მინდოდა მეთქვა.. არც მისმენენ.. ერთი სიტყვით - „ნაბიჯით იაარ!“ - და ყაზარმაში! გადავწყვიტე, მივალთ და იქ ავუხსნი ყველაფერს - მეთქი.. არც იფიქროთ! სარდინიელი კაპრალის ხელში მოვხვდი - არც ერთი სიტყვა იტალიური არ ესმის.. ისეთი სიამოვნებით ჩამაცვა ეს სამხედრო ფორმა!... კიდევ კარგი, ცოტა ხნით მაინც გამომიშვეს თქვენთან.. *(უიმედოდ)* არაა, ამას ბოლო არ უჩანს!

**არტურო** - არა, ექნება ბოლო! მე წამოგყვები უფროსობასთან. *(ლუიზას)* უკაცრავად, ქალბატონო!

**ანტონიო** - ბოდიშს გიხდით ამ სცენისთვის!

**ლუიზა** - რას ბრძანებთ, იგძენით თავი, როგორც საკუთარ სახლში..

**ანტონიო -**  *(არტუროს)* ჩემი ტანსაცმელი დამიბრუნონ!

**მარია -** ბიძია არტუ, წაყევით კიდევ რამე არ დაემართოს!

**ანტონიო** - არა, ყაზარმაში აღარ წავალ, მორჩა! სადმე ახლო-მახლო დაველოდები!

**არტურო** - კარგი. მე მივალ და როცა დაგიძახებ, მაშინვე გაიხადე ფორმა, აიღე შენი ტანსაცმელი და მოუსვი. სახლისკენ .

**ანტონიო** - ღმერთო, შენ მიშველე! ჩქარა წავიდეთ!

**არტურო** - წავედით

**ანტონიო** -  *(მარიას)* მარიანო და ეველინა დაქორწინდნენ, ბედნიერები! ჩვენ კი უბედურები ვართ, მარი.. მაგრამ, ამჯერად გული მიგრძნობს , რომ მალე ჩვენც ვიქორწინებთ.. ხვალ დილას!

**მარია** - ანტო, გავწამდი.. ამაზე ნუღარ ვილაპარაკებთ.. რაც იქნება-იქნება

**ანტონიო** - აღარ სჯერა!.. მართალი ხარ, მარი, მეც გავწამდი. წავედით! გამაცილებ?

**მარია -** *(უინტერესოდ)* არა, არ წამოვალ.. ისევ კიბეზე ამოსვლა..

**ანტონიო** - *(გამწარებული)* მშვიდობით! *(თავისთვის)*  საქმრო ჯარში მიდის.. პირველად ყველა აცილებს, ემშვიდობება.. მეორედ, მესამედ.. შემდეგ ბეზრდებათ.. ჯარისკაცს კი რა რჩება? მხოლოდ დამშვიდობება.. მშვიდობით! *(გადის. არტუროც.)*

**მატეო** - *(ლუიზას მსხალზე მიუთითებს)* მოხარშავთ?

**ლუიზა** - დიახ, დაბალ ცეცხლზე.. ერთ კილოზე ნახევარი კილო შაქარი..

**მარია** - დიდხანს?

**ლუიზა** - სანამ სიროფი ოქროსფერი არ გახდება. ასეთი რამეები უნდა იცოდე. გათხოვდები, გამოგადგება, ქმარი რომ სახლში დააკავო... კაცებს ჭამა უყვართ, თუმცა ძალიან კი იპრანჭებიან -„ ამას არ ვჭამ, იმას ვერ ვჭამ“.. ტყუილია, სიამაყე ალაპარაკებთ, თორემ მერე მშვენივრადაც მირთმევენ, ჩუმ-ჩუმად... ვის არ უნდა ცხოვრებაში ცოტა სიხარული? თანაც, ასე უფრო სახალისოა, სიმარტოვეს აღარ გრძნობ ... გამოაღებ ბუფეტს და იტყვი : „აი, ეს ყველაფერი მე გავაკეთე! ჩემი საკუთარი ხელებით.. დიახაც! აი, როგორი დიასახლისი ვარ! “

**ფ ა რ დ ა**